text:
फोटोग्राफी स्पर्धा.. मार्च.."भावमुद्रा" निकाल. | Maayboli
You are here: मुख्यपृष्ठ /फोटोग्राफी स्पर्धा.. मार्च.."भावमुद्रा" निकाल.
फोटोग्राफी स्पर्धा.. मार्च.."भावमुद्रा" निकाल.
Submitted by उदयन.. on 1 March, 2013 - 01:08
दरमहिन्या प्रमाणे "मार्च" महिन्या करिता नविन संकल्पना आपल्या समोर आणलेली आहे.
या महिन्याचा विषय आहे "भावमुद्रा"
दोन महिने झाले स्पर्धेला या दोन महिन्यात मायबोलीकरांकडुन अप्रतिम आणि आशयप्रधान प्रकाशचित्रे सादर झाली आहेत..म्हणुनच स्पर्धा एक पाउल पुढे केली..सोप्पे विषयांपेक्षा थोडे विचारमग्न विषयांकडे वळायला हळु हळु सुरुवात केली आहे... आता फोटो हे नुसते फोटो नसुन एक संपुर्ण विषयच असायला हवे याकडे अधिक लक्ष द्यायला हवे...
भावमुद्रा यात . १) क्रोध मुद्रा...२) हास्यमुद्रा..३) शोकमुद्रा.. ४) कुतुहुल / आश्चर्य मुद्रा..५) विचारमग्न मुद्रा ..६) गंभीरमुद्रा ...७) उत्साहमुद्रा .. ८) भय मुद्रा.. ९) शांत मुद्रा...
या मुद्रांचा समावेश होतो..(अजुन काही असतील त्यांचा सुध्दा समावेश करावा )
कोणतेही एक मुद्रा घेउन त्यानुसार फोटो असावा...सुरुवातीला हेडिंग मधे मुद्रेचे नाव स्पष्टपणे लिहावे.. तसेच शक्य असल्यास थोडी प्रस्तावना सुध्दा लिहावी..त्यात फोटो घेताना आपल्या मनात काय होते..का हा फोटो काढला.. फोटो काढता काय वातावरण होते ज्यामुळे ही भावमुद्रा उमटली..
प्रथम क्रमांकः रंगासेठ आणि अमित मोरे
द्वितीय क्रमांक: मनिष कदम आणि सौरभ सावंत
तृतीय क्रमांक: आशुचॅम्प आणि शुभांगी
उत्तेजनार्थ: झकासराव आणि एक शून्य
१) एकच प्रतिसादात फोटो टाकावे
२) फोटो स्वतः काढलेले असावेत..(कॉपीराईट्स चा प्रोब्लेम होउ नये म्हणुन खबरदारी)
३) फोटो वर वॉटरमार्क असल्यास अतिउत्तम..... इथले फोटो दुसर्यांकडुन विविध सांकेतिक स्थळांवर वापरले जातात
४) थीम नुसारच कृपया फोटो टाकावेत जेणेकरुन जज लोकांना निवडण्यास सोपे जातील (तेव्हढाच डोक्याचा ताप कमी त्यांना)
५) जास्तित जास्त २ फोटो......
आधीच्या थीमचे पण लिंका द्या
आधीच्या थीमचे पण लिंका द्या ना... बघायला मस्त वाटेल नवीन लोकांना.
Submitted by झंपी on 1 March, 2013 - 01:12
झंपी - अनुमोदन (शिवाय फोटो
झंपी - अनुमोदन (शिवाय फोटो मायबोलिवर अपलोड करुन टाकायचे काही बघाना, बाहेरील लिन्का आमच्यात ब्यान अस्तात - फोटो दिसत नाहीत)
भन्नाट विषय (उदयन, धन्यवाद)
फु.स.: भावमुद्रा यात "मानवी" अशी भर हवी का? [शोधले तर माझ्याकडे मानवेतर सजीव/निर्जिवान्च्या भावमुद्राही सापडतील ]
Submitted by limbutimbu on 1 March, 2013 - 01:47
स्पर्धेसाठी भाच्याचे - सक्षम
स्पर्धेसाठी भाच्याचे - सक्षम चे फोटो पाठवत आहे. पहिला अगदी १-२ महिन्यातला आहे . बेड वर झोपवलेला असताना नकळत एक हात वर गेलेला त्याचा. कॅमेरा आणेपर्यंत खाली सरकला होता म्हणुन साईडला हात लावावा लागला. एकतर हा फोटो टिपीकल कोल्हापुरी स्टाईल "काय भावा" ह्या पोझसाठी परफेक्ट आहे पण ईथे विचारमग्न मुद्रा . ह्या साठी देत आहे..
विचारमग्न मुद्रा ..
फाईनल ईअर प्रोजेक्ट साठी आम्ही सगळ्या माझ्या घरी जमायचो. सक्षमचे केस मॅगी सारखे होते जावळाच्या आधी. मॅगी म्हटंलो की खदखद हसायचा.. त्याची ती मुद्रा टिपायचा केलेला प्रयत्न..
हास्यमुद्रा
Submitted by दिपु. on 1 March, 2013 - 02:02
ही कुठली मुद्रा बरं
ही कुठली मुद्रा बरं ??
स्पर्धेसाठी माझी लेक समर्थिकाचा हा फोटो.
फिरायला जाताना तिचे बरेच फोटो काढले जात त्यामुळे कदाचित ह्यात आजीबाई विचार करत असतील आता कोणती पोझ देऊ..तर असा हा आजीबाईंचा विचारमग्न मुद्रा
Submitted by मयुरी. on 1 March, 2013 - 02:15
कृपया प्रस्तावना सुध्दा
कृपया प्रस्तावना सुध्दा जमल्यास लिहावी......
.धन्यवाद
Submitted by उदयन.. on 1 March, 2013 - 01:53
Submitted by स्निग्धा on 13 February, 2014 - 00:18
मयुरी आज्जीबाई येकदम
मयुरी आज्जीबाई येकदम झकास
स्निग्धा उत्साह येकदमच जोरात आहेत
Submitted by _सुशांत_ on 1 March, 2013 - 02:06
मयुरी आता मी ही वस्तु घेणार
मयुरी आता मी ही वस्तु घेणार अशी काहिशी मुदरा आहे
Submitted by अविगा on 1 March, 2013 - 02:15
Submitted by सूर्यकिरण on 1 March, 2013 - 02:17
एका मुंजीत जेवणाचा आलेला
एका मुंजीत जेवणाचा आलेला कंटाळा...."कंटाळा मुद्रा"
Submitted by मोहन की मीरा on 1 March,


text:
renovation of jain temple starts in mohol मोहोळ - जैन मंदिरांच्या जिर्णोद्धाराला सुरवात | eSakal
Renovation Of Jain Temple Starts In Mohol
मोहोळ - जैन मंदिरांच्या जिर्णोद्धाराला सुरवात
मोहोळ : सोलापुर पुणे सातारा उस्मानाबाद व अहमदनगर या पाच जिल्ह्याच्या ग्रामिण भागातील जुन्या जैन मंदिरांचा जीर्णोद्वार सन्मती सेवा दलाने लोकवर्गणीतुन करण्याचा उपक्रम हाती घेतला असुन प्राचीन ठेवा जपण्याच्या या कामाचा आरंभ जवळा (ता. जामखेड) येथुन सुरू केल्याची माहिती सेवा दलाचे संस्थापक अध्यक्ष मिहीर गांधी यांनी दिली.
या संदर्भात अधिक माहिती देताना गांधी म्हणाले सन्मती सेवादल ही वरील पाच जिल्ह्यातील युवकांचे नेतृत्व करणारी राज्यस्तरीय संघटना आहे संघटनेच्या वतीने आज पर्यत रक्तदान शिबीरे मोफत आरोग्य तपासणी गरजुना शस्त्रक्रियेसाठी मदत वधु वर मेळावे यासह अन्य सामाजीक उपक्रम राबविले आहेत सध्या ग्रामीण भागात जैन समाज अत्यल्प आहे जो आहे तोही अर्थिकदृष्टया दुर्बल आहे ग्रामिण भागात दिडशे ते दोनशे वर्षापुर्वीची जैन मंदीरे आहेत, त्यांची पडझड झाली असून अत्यंत दुरावस्था झाली आहे. मात्र समाज कमी असल्याने त्याची देखभाल होत नाही.
दरम्यान जवळा (ता. जामखेड) येथे सन्मती सेवा दलाचे संस्थापक अध्यक्ष मिहीर गांधी स्थापत्य अभियंता संजय फडे जेष्ठ मार्गदर्शक बाबुभाई गांधी यांनी भेट दिली असता त्या ठिकाणी सुमारे दिडशे वर्षांपूर्वीचे भगवान नेमीनाथ यांचे पुरातन मंदिर आहे. त्यावरील कलाकुसर रेखीव व अप्रतीम आहे तर मंदीरातील अनेक मुरत्या या अडगळीत पडलेल्या होत्या त्या सन्मती सेवा दलाच्या कार्यकर्त्यानी मंदीरात आणुन ठेवल्या व त्या दर्शनासाठी खुल्या केल्या या वेळी जवळा येथील श्रावक महावीर शहा संतोष भालेराव अशोक जैन प्रशांत दोशी माणिकलाल व्होरा संदिप शहा नमन गांधी अक्षय दोशी प्रितम दोशी विजय गांधी विक्रांत गांधी संमेद शहा उपस्थीत होते.
येथील भगवान नेमिनाथांचे मंदीर सुमारे दिडशे वर्षापुर्वीचे असुन ते अतिशय क्षेत्र आहे त्याची अत्यंत दुरावस्था झाली असून त्याचा जिर्णोद्वार करणे गरजेचे आहे सन्मती सेवा दलाने हे काम हाती घेतल्याने खुप आनंद झाला आहे.
- महावीर शहा (श्रावक जवळा)
नवीन मंदीरे बांधुन त्यावर लाखो रुपये खर्च करण्यापेक्षा जुन्या मंदीरांचा जिर्णोद्धार केला तर पुरातन ठेवा जपला जाणार आहे व नवीन पिढीसमोर एक आदर्श निर्माण होईल.
- मिहीर गांधी (अध्यक्ष सन्मती सेवा दल)
Web Title: renovation of jain temple starts in mohol

config: mr


text:
अलेक्झांडर अलेक्झांड्रोविच ब्लॉक (; २८ नोव्हेंबर १८८०, सेंट पीटर्सबर्ग - ७ ऑगस्ट १९२१, सेंट पीटर्सबर्ग) हा एक रशियन कवी होता.
बाह्य दुवे
ब्लॉकचा कवितासंग्रह
इ.स. १८८० मधील जन्म
इ.स. १९२१ मधील मृत्यू
रशियन कवी

dataset: wikimedia/wikipedia


text: काही दिवसांपूर्वी जन्माष्टमी झाली. जन्माष्टमीच्या आधी झी-२४ तास वर अत्यंत उद्बोधक चर्चा (रोखठोक) ऐकायला मिळाली. गेल्या जन्माष्टमीला मानवी मनोरा कोसळून, खालच्याच थरावर असलेला, एकजण जबर जखमी झाला होता. मानेला दुखापत झाल्याने कमरेखाली लुळा पडला होता. ६ महिन्यांच्या उपचारांनंतर कुबड्याघेऊन चालण्याइतपत परिस्थिती सुधारली तरीपण कोणाच्या आधाराविना जगू शकत नाही. २० वर्षाचा मुलगा त्याच्या पुढे डोंगराएव्हढे आयुष्य आहे. चर्चेत तो आणि त्याची आई आले होते. त्याच्या आईला एकंदर प्रकाराबद्दल मत विचारले असता ती म्हणाली, 'ह्याच्या आयुष्याची वाट लागली आहे.


text:
ान, संस्थान कर्मचार्यासाठी निवासस्थान, बहुउद्दीय प्रेशाग्रह, नूड्डियम, आध्यात्मिक ध्यानकेंद्र, यूद्धाभ्रम, भोजनालयसाठी वाहननाल, भक्तासाठी उद्याने व इतर मुलभूत संबं-युक्त निमणां करण्याचा प्रयोजनार्थ करण्यात यावे, असा प्रस्ताव मा.कार्यकारी अधिकारी यांनी सादर केली होता, त्यास माध्यमे देखायल आली.
(ब) मा. त्यक्त्यानुसार समीक्षाने दिनांक ०३ जुन, २००६ रोजी संबंध निर्णय क्रमांक ४०७ अन्वये श्री.प्रताप शंकरराव जगताप व धननंजय शंकरराव जगताप, शिर्डी यांचे मोजे शिर्डी येथील स.नं. १५८/४, १५८/६, १५८/२, १५८/१ व १५८/३ क्षेत्र C हेक्टर १० आर जमीन भू-संपादनाने घेणेवावत खालीलप्रमाणे निर्णय घेणेत आलेला आहे.
" … … मोजे शिर्डी येथील श्री. प्रताप शंकरराव जगताप व श्री. धननंजय शंकरराव जगताप, त्यांच्या जमीनी सर्दे नं. १५८/४, १५८/६, १५८/२, १५८/१ व १५८/३ क्षेत्र C हे. १० आर. जमीनी ह्या संस्थानाच्या कर्मचार्यांची निवासस्थाने, साईभक्तांच्या सोयोसाठी तसेच संस्थानाच्या विविध लोकोपयोगी कामासाठी उपयुक्त असल्याने भूसंपादनाच्या माध्यमातून कन्सेंट अंवाहूने घेणेत यावी, असे टरले."
यावेळी खालीलप्रमाणे वाचवल्यात यावे:
" … … मोजे शिर्डी येथील श्री. प्रताप शंकरराव जगताप व श्री. धननंजय शंकरराव जगताप, त्यांच्या जमीनी सर्दे नं. १५८/४, १५८/६, १५८/२, १५८/१ व १५८/३ क्षेत्र C हे. १० आर. जमीनी ह्या संस्थानाच्या कर्मचार्यांची निवासस्थाने, साईभक्तांच्या सोयोसाठी तसेच संस्थानाच्या विविध लोकोपयोगी कामासाठी उपयुक्त असल्याने भूसंपादनाच्या माध्यमातून कन्सेंट अंवाहूने घेणेत यावी, असे टरले."
(कार्यवाही-बोधकाम विभागाप्रमुख)
आवश्यक वेळेचा
विषय नं.४८. मोजे वावी, तातुकI सिंक्र येथे पालखी धाव्यासाठी जमीन घेणेवावत.
निर्णय क्र. ६७९.(अ)मा.सर्वंग, आमप्रसंगात वावी यानी दिनांक २२ जुल, २००६ रोजी वावी येथे श्री साई भक्तांच्या पालखी धाव्यासाठी १२ एकर ३७ गुंडे नागा देणार आहार असे समक्ष साधलेले आहे. सदरक्या जमीन दिनांक _PHONE_ रोजी श्री एस.के.जगताप, प्रशासकीय अधिकारी व वर्चर्च मुख्य अभिवेता यांनी पहलीतो आहे. जागा वक्षस्पताने घेणेवावत मा.जिल्हाधिकारी, नाशिक / मुख्य कार्यकारी अधिकारी, जिल्हा परिषद, नाशिक यांची परवानगी घेणार येते आहे.
खालील वाचवली निर्णय होण्यास विनंती आहे:
०१. मोजे वावी येथील मिळक्षत वावी प्राम्यचावत नंबर २२१ मध्ये १ एकर ३७ गुंडे जागा विषय प्राप्त घेणेवावत निर्णय होण्यास विनंती.
०२. सदर जागा वक्षस्पताने मिळक्षतवेबावत मा.कार्यकारी अधिकारी यांनी मा.जिल्हाधिकारी, नाशिक व मुख्य कार्यकारी अधिकारी, जिल्हा परिषद, नाशिक यांच्याने तसेच सर्वपं वावी यांच्यां परवत्यवहार करणेवावत निर्णय होण्यास विनंती आहे.
०३. सक्षम अधिकारी-यांची परवानगी मिळक्षत्यान्तर, संस्थान वर्कलक्ष्ट्यान्तर वक्षस्पत तयार करून घेणेस, वक्षस्पत नोंदपी काप्त्यावात मुख्य व नोंदपी सुरूक, वक्षस्पत पद व इतर काप्त्यारी काप्त्यार्यांची पूर्ती करण्यासाठी येणारा यांच्या त्या व्यवस्था मंडूर्याचा निर्णय होण्यास विनंती.
(ब) श्री. राजेंद्र लक्ष्मीनारायण भुटडा. रा. वावी यानी खाली नमूद करावया जमीनपेक्षी त्याच्ये हिस्स्याच्या एक एकर जमीन विकत घेणेवावत दिनांक १७ ऑगस्ट, २००६ रोजी प्रत्याव दिलेला आहे.
| अ.न. | खालीलराख नाव | गट नंबर | एकूण क्षेत्र हेक्टर-आर-चोमी | अन्तर्वाच्या हिस्स्याच्या क्षेत्र हेक्टर-आर-चोमी |
|------|----------------|---------|-------------------------------|----------------------------------|
| ०१ | श्री.राजेंद्र लक्ष्मीनारायण भुटडा | ३७५ | ००-७५-०० ००-१५०-०० ००-६०-०० | ००-२५-०० ००-००-०० ००-३०-०० |
| ०२ | श्री. कर्णेयालल लक्ष्मीनारायण भुटडा | ३७९ | ०१-५०-०० ००-००-०० ०१-५०-०० | ००-७५-०० ००-००-०० ००-३०-०० |
सदर जमीनीची पाहणी श्री. सुरूक,जगताप, प्रशासकीय अधिकारी व वर्चर्च मुख्य अभिवेता यांनी केलेली आहे. वर नमूद केलेल्या जमीनीच्या ७/१२ चे अवकलोकन केल्यावर खालीलप्रमाणे वस्तुस्थिती आहे:
०१. गट नंबर ३७६ मध्ये इतर हककात, (१) सोसायटीचा बोझ आहे.
(२) महार लोकांस पणी पिण्याकरीता विहीबार आहे.
चेअरमन, वावी वि.का.स

dataset: HuggingFaceFW/finepdfs


text: भाजपतल्या संभाव्य प्रवेशामुळेच राणे यांचा राज्यसरकार विरोधातील धार कमी झाला की काय असा सवाल आता विचारला जातोय.


जर तुम्ही खासगी क्षेत्रातील कंपनीत काम करत आहात आणि जर नोकरी जाण्याची चिंता सतावत असेल तरी काळजी करू नका. तुम्हाला 'अटल बिमित व्यक्ती कल्याण' या योजनेता लाभ घेता येईल. जर तुमची कंपनी तुमच्या वेतनातून पीएफ किंवा ईएसची रक्कम कापत असेल तर या योजनेअंतर्गत तुम्हाला २४ महिन्यांकरिता सरकारकडून पैसे मिळत राहणार आहेत. 'कर्मचारी राज्य विमा महामंडळा'च्या (ईएसआयसी) 'अटल बिमित व्यक्ती कल्याण' योजनेअंतर्गत लाभ घेता येणार आहे. परंतु यासाठी आधी नोंदणी करणं आवश्यक आहे. ईएसआयसीच्या संकेतस्थळावर याबाबत संपूर्ण माहिती देण्यात आली आहे.
'अटल बिमित व्यक्ती कल्याण' या योजनेअंतर्गत एखाद्या व्यक्तीची नोकरी गेल्यास सरकार त्याला दोन वर्षांपर्यंत आर्थिक मदत करणार आहे. ही मदत दोन वर्षांपर्यंत प्रत्येक महिन्याला केली जाणार आहे. बेरोजगार व्यक्तीच्या गेल्या ९० दिवसांच्या सरकारचीच्या २५ टक्के इतकी रक्कम त्याला मदत म्हणून देण्यात येणार आहे. जे लोक ईएसआयसीशी जोडले गेले आणि ज्यांनी दोन वर्षांपेक्षा अधिक कालावधीसाठी नोकरी केली आहे त्यांनाच या योजनेचा लाभ घेता येणार आहे. याव्यरिक्त आधार क्रमांक आणि बँक अकाऊंटही डेटाबेसशी जोडलेला असणं आवश्यक आहे.
कशी कराल नोंदणी?
'अटल बिमित व्यक्ती कल्याण' योजनेचा लाभ घेण्यासाठी नोंदणी करणं आवश्यक आहे. तुम्ही ईएसआयसीच्या संकेतस्थळावर जाऊन या योजनेचा फॉर्म डाऊनलोड करू शकता. फॉर्म डाऊनलोड करण्यासाठी _URL_ या लिंकचा वापर करा. हा फॉर्म भरल्यानंतर तो नजीकच्या ईएसआयसी कार्यालयात जमा करावा लागणार आहे. तसंच यासोबत २० रूपयाचा नॉन ज्युडिशिअल स्टँप पेपरवर नोटरीद्वारे अॅफिडेव्हिट द्यावं लागणार आहे. यामध्ये AB-1 पासून AB-4 पर्यंत फॉर्म जमा करून घेतला जाईल. सध्या यासाठी ऑनलाइन सुविधा उपलब्ध नसली तरी लवकरच ती सुरू करण्यात येणार असल्याचं सांगण्यात आलं आहे. या योजनेचा फायदा केवळ एकदाच घेता येऊ शकतो.
… यांना फायदा नाही
जर एखाद्या व्यक्तीला चुकीच्या कामामुळे कंपनीतून काढून टाकलं असेल, तसंच एखाद्या व्यक्तीवर गुन्हा दाखल झाला असेल त्यांना या योजनेचा लाभ घेता येणार नाही. तसंच जर तुम्ही स्वेच्छा निवृत्ती घेतली असेल तरीही या योजनेचा लाभ घेता येणार नाही.
First Published on May 11, 2020 10:45 am


सामान्य माणसाचं आयुष्यात काय ध्येय असतं? शिक्षणात उत्तम प्रगती, उत्तम नोकरी, खूप नाही पण निदान उच्चमध्यमवर्गात गणना होईल इतकी तरी आर्थिक श्रीमंती, उत्तम पत्नी, उत्तम अपत्ये, त्यांचे उत्तम आरोग्य, शिक्षण, नोकरी वगैरे वगैरे. ध्येय असेल तर आयुष्याला एक दिशा मिळते, जगण्यातली उर्मी टिकून राहाते. जगण्यात एक जिवंतपणा असतो. कालांतराने आपली ध्येयं, कर्तृत्व हीच आपली ओळख बनते.... अर्थात फक्त समाजात!
समाजात असलेली ओळख हीच आपली खरी ओळख आहे असंच आपणही समजू लागतो. आपल्यालाही ती ओळख आवडत असते. इंजिनियर, शिक्षक, डॉक्टर, गायक, नोकरदार, कामगार, स्त्री, पुरुष आणि इतर अनेक पदं..... इतकंच काय, मी रामभक्त, मी कृष्णभक्त, मी शिवभक्त, मी स्वामीभक्त, आणि कोणाचे भक्त हेही छाती फुगवून सांगतो. प्रतिष्ठा सगळ्यांना आवडते. समाजात मान मिळत असतो. अहंकार पुष्ट होत असतो. त्यामुळे सगळं आवडत असतं. समाजातलं स्थान, प्रतिष्ठा सांभाळताना, समाजाला आवडणारी आपली प्रतिमा सांभाळताना नकळत या अहंकाराचं ओझं आपण सतत वाहू लागतो. आणि या सगळ्या भानगडीत आपण नक्की कोण आहोत हेच विसरून जातो. ध्येयापर्यंत पोहोचायच्या नादात आयुष्याचा हेतूच जाणून घेत नाही अथवा विसरून जातो.
अर्जुनाला कर्मयोग आणि भक्तियोग सांगण्यापूर्वी सांख्ययोग म्हणजे शुद्ध ज्ञानयोग सांगून कृष्णाने त्याला आरसाच दाखवला आहे. 'स्व'रुप समजल्यावर अर्जुन निर्मोही झाला. मोह, व्देष आणि मत्सर यांच्या पलीकडे जाऊन शुद्ध कर्तव्यबुद्धीने युद्ध करु शकला. सावकारीचा धंदा करताना लोकांच्या अडचणीचा गैरफायदा घेणाऱ्या तुकोबांना जेव्हा आत्मदर्शन झालं तेव्हा त्यांचं मनोगत होते;
पावले पावले तुझे आम्हा सर्व
नको दुजाभाव होऊ देऊ
जेथे देखे तेथे तुझीच पाऊले
त्रिभुवन संचले विठ्ठला गा...
'स्व'-रुप समजलं, अव्दैत अनुभवलं, तुकोबा वृत्तीने संन्यस्त झाले.
बरं, मी परमात्म्याचा अंश असलेला आत्मा आहे, त्यामुळे माझ्या स्वातंत्र्याला काहीही मर्यादा नाहीत, आणि माझ्यासारखेच आजुबाजुचे सगळे जीवही परमात्म्याचाच अंश आहेत. म्हणजे आपण सगळेच एकाच घराच्या निरनिराळ्या खोल्यांसारखे स्वतंत्र, पण एकत्र, एकमेकांशी जोडलेले आहोत. एका खोलीत उठलेली आनंद वा दुःखाची कंपनं सगळ्या घरात पसरतात. कारण आपण जोडलेले आहोत, आपल्यात अद्वैत आहे.. पण, अहम् बह्मास्मि हा अनुभव मी सतत कसा ध्यावा? ध्यानाच्या माध्यमातून समाधीचा अनुभव. म्हणजे २४ तासातली १५-२० मिनिटं आपण ध्यान करू आणि त्यातही चित्त स्थिर होऊन समाधी लागेल २-४ क्षण तेंव्हाच. हे २-४ क्षण केव्हा येतील किंवा कधी येतील तरी का या जन्मी ही स्थिती! 'मी अबक नाही, आत्मा आहे. अबक हे तर मी ग्रहण केलेल्या देहाचं नाव आहे.' हे भान सतत कसं राखावं? कारण माझा तर अगदी लीलया अपमान होतो, जीभेला खुष करणारे पदार्थ मला भरल्यापोटीही खावेसे वाटतात, आणि ते समोर आले की मी पोटापेक्षा जीभेचा विचार करून खातो. कोणाकोणाबद्दलचा राग, व्देष मी वर्षानुवर्ष उराशी बाळगतो. चित्ताच्या वृत्ती सतत उसळत असतात, क्लेश देत असतात. मी अबक नाही, आणि मी या सगळ्याच्या पल्याड अज, नित्य, शाश्वत, पुराण, अचल, अविनाशी, अविकारी आत्मा आहे, याचा मला वारंवार विसर पडतो. त्यामुळे मी सगळ्यांशी जोडलेला असूनही तसं अनुभवू शकत नाही. तेव्हा, मी सांख्ययोग कसा आचरावा, अनुभवावा?
गजानन महाराज अखंड गणी गण गणांत बोते असा जप करत असा पोथीत उल्लेख आहे. त्या जपाचा अर्थ 'सर्व जिवात्म्यांना शिवात्म्यात मोज' असा आहे हे ही पोथी वाचून समजतं. याचा सरळ अर्थ असा होतो, की गजानन महाराज जप करत नसून अखंड अहम् ब्रह्मास्मि अनुभवत होते. दैनंदिन जीवनात मन भरकटवणाऱ्या अनेक प्रसंगात भानावर राहून निःसंगपणे प्रत्येक क्षण अनुभवत होते. आणि गणी गण गणात बोते हा एक जप करत नसून स्वतःच्या आत्मरूपाची स्वतःला आठवण करून देत होते. अखंड आत्मस्वरूपाचं भान ठेवणं हेच खरं ध्यान आहे आणि त्यामुळे शमलेल्या चित्तवृत्ती हीच समाधी अवस्था आहे. महाराजांचं नामस्मरण करण्याच्या दृष्टीने गणी गण गणांत बोते या मंत्राला काही अर्थ नाही, ती एक आठवण आहे आत्मरूपाची!
काही वर्षांपूर्वी एका व्यक्तीशी माझी ओळख झाली. ती व्यक्ती गुरुभक्त होती. मग आपल्या घरी ग


text: आयसीसी महिला वर्ल्डकपसाठी भारतीय संघाचे नेतृत्व मिताली राजकडे - १६ मे २०१७ ~ Clear MPSC


text: म्हणजे त्या दोर्‍याचे काय नाव आहे.


वेळ तशी रात्रीची
होती, मध्यरात्रच म्हणा;
आम्ही आमच्या शयनकक्षात जाण्यापूर्वी गडाचे
सर्व दरवाजे तपासून पाहत होतो, ही
तर आमची जुनीच सवय, निजण्यापूर्वी
गडाचे सर्व दरवाजे व्यवस्थित लावले आहेत का हे तपासून पाहत असतो; आजही तिच रीघ ओढत होतो पण आज एक गजहब
झाला आमच्या हातून गडाच्या एका खिडकीला बंद करण्याचे राहून गेले होते.
आम्ही तातडीने ती चूक लक्षात येताच तिकडे धावलो आणि खिडकी लावून घेतलो.
खिडकी जर लावली नाही तर एखाद रातपक्षी किंवा इतर पशू आत येऊ गडाची नासाडी करीत
सुटत, शिवाय हा सुरक्षेचा
गंभीर मुद्दा,
चोरा-दरोडेखोरांना तर असे खासे कमकुवत
बाबी हव्याच असतात, पण आम्हीही कोणी अनादि
नव्हतो. असो…. आम्ही गडाची खिडकी लावलो आणि आम्हाला काहीतरी चाहूल लागली, कसलातरी आवाज कानी पडल्याचा आभास झाला,
कोणी तरी मागे उभे आहे असे वाटून गेले, भास होता की वस्तुस्थिती, आम्ही चटदिशा मागे वळून पाहिलो आणि आमची
पाचावर धारणच बसली, पिवळी
होण्याच बाकी राहिलं होत (त्या धक्क्याने घसरून मागे ठेवलेल्या शिळ्या
वरणावर पडून कपडे पिवळे होणे)….. मागे साक्षात….साक्षात…. मांजर
उभे…. परमेश्वरा हे काय विपरीत घडले….. ज्या पशूची आम्हास इतकी भीती
वाटते त्याच्या सामोरी जाण्याची वेळ आली…. परमेश्वर खासी वार्षिक परीक्षा
घेत आहे आणि तीही गणिताच्या विषयाची अशी जाणीव मनात आली….. पण
आम्हीही कोण ऐरे-गैरे नाहीत हा तो चांगलाच जाणून होता….. आम्ही घाबरलो
नसलो तरी थोडेसे भिलो होतो….. ते मांजर (उच्चारतानाही पापडची जीभ होते
आहे…. आपल जिभेची पापड होत आहे, तीही
लिज्जत पापड अगदी कर्रम-कुर्रम)….असो….ते मांजर आमच्याकडे आणि आम्ही त्याच्याकडे
उभ्या देहाने बघत होतो….. विशेष म्हणजे दोघांच्या नजरेत एकच भावना होती अस वाटत होत….
आम्ही बाजूला उडी घेतली आणि मांजर जेवणाच्या मेजावरून (टेबल बरका….) उडी
घेऊन त्या खिडकीकडे झेपावले, पण त्याच्या (आणि
आमच्या) दुर्दैवाने आम्ही आत्ताच ती खिडकी गच्च लावून घेतली……. मग आमच्या लक्षात सारी
गडबड आली, म्हणजे…. सारी गडबड
आमच्या लक्षात
आली…. आम्ही खिडकी लावायच्या आधी ते मांजर गडावर घुसल होत आणि आमच्या नजरेस चुकवून
ते सार गडभर फिरून आल, नव्हे
हेरगिरीच ती….असो… आणि आम्ही ती खिडकी लावत आहोत हे
त्याच्या ध्यानी येताच ते परतायला बघत होत, तो एकमेव त्याच्या परतीचा दोर आहे हे
त्यास खास मालूम होत… आम्ही आमच्या पराक्रमी हातांनी ते दोर कापून
टकले आपलं टाकले होते…..असो…. त्याला तर परतीचा मार्ग सापडला नाही पण
त्यामुळे ते आमच्यावर झेपायच्या आत आम्ही तेथून निसटलो….निसटलो कारण
हल्ल्याच्या आधी वाघही दोन पाऊले माघार घेतो हे आम्हास भलतं ठाऊक होत…..
म्हणून आम्ही त्या मुदपाकखाण्यातून (किचन) बाहेर पडलो….. त्याच्या परतीचा मार्ग बंद आहे हे
त्याच्या ध्यानी आल्याने ते मांजर बिथरल होत, आणि त्याचमुळे ते सगळीकडे धावून
हलकल्लोळ माजवत
होत, सगळे भांडे पाडत होत,
खिडकी-दरवाजे परत-परत तपासात होत…. ते आमच्याकडे धावलच पण
तितक्यात आमच्या हाती कपडे वाळत घालण्याची काठी, अगदी भवानी मातेच्या कृपेने, अलगद सापडली आणि आम्ही ती काठी जमिनीवर
आपटताच ते मांजर
आमच्या रौद्र रूपाला (खर तर भेदरलेलं असच म्हणावं) घाबरून परतल आणि त्या मघाशी
सांगितलेल्या मेजाखाली जाऊन दडून बसलं…. त्या क्षणाला ती कपडे वाळत घालण्याची काठी
जणू आम्हाला भवानी मातेने महाराजांना दिलेल्या भवानी तलवरीपरमाने वाटून राहिली….. आता ते
मुदपाकखाना आणि इतर गडाच्या त्या रस्त्यात आम्ही अगदी वीर बाजीप्रभू
प्रमाणे उभे होतो…. मघाच्या छोट्या विजयाने (काठी आपटणे, मांजर मागे जाने) आमच्या अंगात दहा हत्तींचे
बळ सामावले,
अंगात वीरश्री संचारली होती…. आम्ही
त्या मांजरला ठार मारायचं नाही पण चांगली अद्दल घडवायच ठरवलं
होत….. पण…… हो हो पण……. मघाशी झालेल्या भांड्याचा आवाजाने
आमच्या मातोश्री दचकून जाग्या झाल्या होत्या, आमचे वडीलसाहेब आणि थोरले बंधु परदेश
मोहिमेवर असल्याने काय संकट आले असे त्यांना वाटले, पण त्यांना सत्य परिस्थिती समजल्यावर
काही गंभीर अस वाटलं नाही, पण
आम्ही त्या घटनेच ग


text:
मॉइझे कापेंडा त्शोम्बे (नोव्हेंबर १०, इ.स. १९१९ - जून २९, इ.स. १९६९) हा कॉॅंगोचा पंतप्रधान होता.
त्शोम्बे, मॉइझे
त्शोम्बे, मॉइझे
त्शोम्बे, मॉइझे
पुरुष चरित्रलेख


text:
चांद्रपूर जज ्याती् पिडीतुडडम धरणाचे पाणी २०१२ पय्त अांबुजा शसमेंट िांपनी्ा देण् याच् या िराराबाबत
(१८) ९७४१ (०७-०४-२०१५). श्री. राजेश िाशीवार (सािो्ी), श्री. नसीम खान (चाांहदव्ी) : सन्माननीय ज्सांपदा मांत्री पुढील गोष्ीींचा खुलासा करतील काय :-
(१) चींद्रपूर जजल् ्यातील पकडीगुडडम धरणाचे पाणी २०१२ पयंत अींबुजा लसमें् कींपनीला दे याचा करार कर यात आला होता.  यानींतर  या करारात २०१८ पयंत पुन् हा वाढ कर यात आली, हे खरे आहे काय,
(२) असल् यास, या धरणाच् या पा याअभावी १००० हेक् ्र लसींचन ्षकेरादाला र््का बसला असून पणरसरातील १२ गावातील शेतकरी पा यापासून वींकचत आहेत. याचा र््का रब् बी हींगामातील १४०० हेक् ्र ्षकेरादातील वपकाींना बसणार आहे. तसेच मागील १० वषातपासून प्रकल् पाची उींची वाढवव याची मागणी सु दा होत असल् याचे तनदशतनास आले, हे खरे आहे काय,
(३) असल् यास, कींपनीकडून कोणतीही ववकासाची कामे कर यात आली नसल् यामुीे शेतकऱ्याींचा रोष ल्षकात ाेता कींपनीसोबत ाालेला करार रदद करुन शेतक-याींना पाणीपुरवठा कर यासाठी शासनाने कोणती कायतवाही केली आहे, नसल् यास ववलींबाची कारणे ?
श्री. धतरीष महाजन (२५-०५-२०१५) :(१) होय, हे खरे आहे.
(२) अींबुजा लसमें् कींपनीला पाणी नदल् यामुीे ८०२ हेक् ्र पुच् छ भागाचे लसींचन ्षकेरादात कपात ाालेली आहे.
होय, कमी ाालेली लसींचन ्षकेराद पुन थातवपत कर यासाठी धरणाची उींची वाढववणे प्र ताववत आहे.
(३) कींपनीला १८ वषातचे कालावधीकणरता पाणी वापराची मींजुरी असल् यामुीे करार रद क कर यात आलेला नाही. कपात ाालेले लसींचन ्षकेराद पुन थातवपत कर याकणरता धरणाची उींची वाढवव याचा प्र ताव तयार कर यात येत आहे.
___________
ग्राम वपटेझरी (ता.सािो्ी, जज. भांडारा) या आहदवासी तावा्ा शासनािडून िोणत्याही सोयी सव्ती शमीत नस‍याबाबत.
(१९) ९७५८ (०७-०४-२०१५). श्री. राजेश िाशीवार (सािो्ी) : सन्माननीय ग्रामवविास मांत्री पुढील गोष्ीींचा खुलासा करतील काय :-
(१) भींडारा जजल््यातील साकोली तालुकाअींतगतत ग्राम वप्ेारी हे १०० ्क्के आनदवासी गाींव म्हणून प्रलस‍द असून या गावाला शासनाकडून कोण‍याही सोयी सवलती लमीत नसून तेथील नागणरकाींनी वतींराद ग्रामपींचायतीच्या मागणीचे तनवेदन सन २०१२ म‍ये ग्ववकास अकधकाऱ्याींना नदले आहे, हे खरे आहे काय,
(२) असल्यास, ऑग‍् २०१४ म‍ये जजल्हाकधकाऱ्याींनी सु‍दा या गावाला भे् नदली. परींतु अदयाप कोणतीही योजना या गावाकरीता आली नसून वतींराद ग्रामपींचायतीची मागणी अधाींतरी असल्याचे वृ‍त २२ जानेवारी २०१५ च्या वृ‍तपरादातून तनदशतनास आले, हे खरे आहे काय,
वतींराद ग्रामपींचायत तनमातण कर‍यासाठी शासनाने कोणती कायतवाही केली आहे, (४) नसल्यास, ववलींबाची कारणे?
(३) असल्यास, या गावापासून ग्रामपींचायत १० कक.मी. अींतरावर असून ग्राम‍थाींना जींगलातून मागत काढावा लागतो. यामुीे अशा गावाींसाठी सोयी-सुववधा पुरवव‍यासाठी आ ण या गावाला
श्रीमती पांिजा मुांडे (१९-०५-२०१५) :
(१) नाही.
(२), (३) व (४) मा.जजल् हाकधकारी, याींनी ऑग ्, २०१४ म ये अततदुगतम भागातील भे्ीदरम् यान नदलेल् या तनदेशानुसार मौजे वप्ेारी येथे  वतींराद ग्रामपींचायत  थापन करणेबाबतचा प्र ताव ग् ववकास अकधकारी, पीं.स. साकोली याींचेमार्तत जजल् हा पणरषदेस सादर कर यात आला. तथावप, नदनाींक १२ र्ेब्रुवारी, २००४ च् या शासन तनणतयानुसार आनदवासी/ताींडा या भागासाठी तसेच, दोन गावात ३.०० कक.मी. पे्षका जासत अींतर असेल तर, अशा गावात ग्रामपींचायत  थापन कर यासाठी ककमान लोकसीं या १००० असणे आवश् यक आहे.
मौजे वप्ेारी या महसुली गावाची लोकसीं या ५९७ इतकी असल् यामुीे या गावासाठी  वतींराद ग्रामपींचायत  थापन करता येत नाही.
___________
भांडारा जज हयाती् ्ाखनी ता


text:
जॉर्ज मरे फुलरटन (डिसेंबर ८, इ.स. १९२२:केन्सिंग्टन, दक्षिण आफ्रिका - नोव्हेंबर १९, इ.स. २००२:रॉंडेबोश, केप टाउन) हा कडून सात कसोटी सामने खेळलेला क्रिकेट खेळाडू होता.
फुलरटन, जॉर्ज
पुरुष चरित्रलेख


text:
६/३४३३ | ००१०११००२००१३३५ | ८०० |
| 36 | रणखांबे द्वापदी गंगाराम | आहेरवाडी | ४२२ | ००१०११००२००१३२४ | ८०० |
| 37 | राजत गंगाराम मुंजाजी | आहेरवाडी | ४३१ | ००१०११००२००१३१६ | ८०० |
| 38 | पवार सोपानराव हरिभाऊ | आहेरवाडी | ४३६ | ००१०११००२००२२६४ | ८०० |
| 39 | कांबले नामदेव फकीरजी | आहेरवाडी | ४४० | ००१०११००२००१३३९ | ८०० |
| 40 | कांबले प्रयागबाई नामदेव | आहेरवाडी | ४४१ | ००१०११००२००१३३२ | ८०० |
| 41 | दिपके गुणाजी गंगाराम | आहेरवाडी | ४४३ | ००१०११००२००१३२१ | ८०० |
| 42 | कुळे पांडुरंग रामजी | आहेरवाडी | ४४४ | ००१०११००२००१३६७ | ८०० |
| 43 | खदारे किशनराव संभाजी | आहेरवाडी | ४४७ | ००१०११००२००१३८१ | ८०० |
| 44 | ढव्ले मधुराबाई महादु | आहेरवाडी | ४४७ | ००१०११००२००१३८४ | ८०० |
| 45 | खजुरे सोनबा महादु | आहेरवाडी | ४४८ | ००१०११००२००२२३८ | ८०० |
| 46 | गायकवाड कोंडीबा तोलबा | आहेरवाडी | ४४९ | ००१०११००२००१३१२ | ८०० |
| 47 | दिपके भागुनाई मणिकराव | आहेरवाडी | ४५२ | ००१०११००२००२५३८ | ८०० |
| 48 | शिंदे कोंडुबाई भुजाजी | आहेरवाडी | ४५४ | ००१०११००२००१३८६ | ८०० |
| 49 | राजत गंगाबाई निवृत्ती | आहेरवाडी | ४५६ | ००१०११००२००१३८६ | ८०० |
| 50 | रंगे लक्ष्मन शंकराव | आहेरवाडी | ४५९ | ००१०११००२००२४३७ | ८०० |
| 51 | जिजाबाई पुष्टभाजी राजत | आहेरवाडी | ४६० | ००१०११००२००१३८८ | ८०० |
| 52 | वच्छलाबाई तुकाराम मोरे | आहेरवाडी | ४६१ | ००१०११००२००१३६३ | ८०० |
| 53 | तुकाराम निवृत्ती मोरे | आहेरवाडी | ४६२ | ००१०११००२००१३६६ | ८०० |
| 54 | रुक्मीनबाई शेषराव मोरे | आहेरवाडी | ४६९ | ००१०११००२००१३६१ | ८०० |
| 55 | शेषराव भाऊराव मोरे | आहेरवाडी | ४२० | ००१०११००२००१३६३ | ८०० |
| 56 | राजत नारायण उंकडी | आहेरवाडी | १७ | ००१०११००२००४४३३ | ८०० |
| 57 | जिजाबाई हिरामन दाढे | आहेरवाडी | १६ | ००१०११००२००१०२५ | ८०० |
| 58 | सोनबाई महादु राजत | आहेरवाडी | १७ | ००१०११००२००१००२० | ८०० |
| 59 | अर्जुन कोन्होजी राजत | आहेरवाडी | १८ | ००१०११००२००१००१९ | ८०० |
| 60 | सरस्वती मणिकराव मोरे | आहेरवाडी | १९ | ००१०११००२००१३३२ | ८०० |
| 61 | लिबाबाई गुणाजी दिपके | आहेरवाडी | २७ | ००१०११००२००१३२२ | ८०० |
| अ.क्र. | लाभार्थ्याचे नाव | पत्ता | प्रोसीडिंग | बँक खाता क्रमांक | मासिक दर |
|-------|-----------------|------|------------|------------------|---------|
| 62 | सलवणे शांताबाई रामचंद्र | आहेरवाडी | २८/९ | ००१०११००२२००२४७ | ८०० |
| 63 | राजुत गीताबाई मरोबा | आहेरवाडी | ११/६ | ००१०११००२०१२६३९ | ८०० |
| 64 | लोखेडे रामा नारायण | आहेरवाडी | १२/६ | ००१०११००२००००७६ | ८०० |
| 65 | खिल्लारे पारुबाई परसराम | आहेरवाडी | २६/९ | ००१०११००२०१२४८० | ८०० |
| 66 | खिल्लारे सुदाम निकाजी | आहेरवाडी | ५/२०१५ | ००१०११००२०००७६२३ | ८०० |
| 67 | राजभोज राधाबाई छगन | आडगाव सु. | ४८/२०१७ | ००१०११००२०००११६ | ८०० |
| 68 | राजभोज गंगुबाई तोलबा | आडगाव सु. | २६२६ | ००१०११००२००१२३३ | ८०० |
| 69 | राजभोज तोलबा गाविदराव | आडगाव सु. | २७१७ | ००१०११००२००१६१ | ८०० |
| 70 | राजभोज परसराम गांविंद | आडगाव सु. | २७२८ | ००१०११००२०००३१ | ८०० |
| 71 | राजभोज लक्ष्मीबाई प्रसराम | आडगाव सु. | २७२९ | ००१०११००२०००३३ | ८०० |
| 72 | जैनबी निजाय अहमद | अजदापूर | ४३/६५७ | ००१०११००२०००७५७ | ८०० |
| 73 | शिरसागर गयाबाई कामाजी | अजद


text:
…आणि बच्चू चालू लागला | My Medical Mantra
Home ताज्या घडामोडी …आणि बच्चू चालू लागला
…आणि बच्चू चालू लागला
डहाणूमध्ये एका कासवावर फिजीयोथेरेपीद्वारे उपचार कऱण्यात आलेत. भारतात पहिल्यांदाच एका कासवावर फिजीयोथेरेपीद्वारे उपचार करण्यात आलेत.
2 महिन्यांपूर्वी बच्चू जखमी अवस्थेत आढळला होता…त्याला उजव्या पायाला गंभीर दुखापत झाली होती…डहाणूच्या सुश्रूषा केंद्रात त्याच्यावर फिजीयोथेरेपीद्वारे उपचार करण्यात आले…आणि आता उपचारांनंतर तो पुन्हा चार पायावर चालू लागलाय..
आता तुम्हाला प्रश्न पडेल चार पाय म्हणजे आम्ही नेमकं कोणाबद्दल तुम्हाला सांगतोय…तर हे उपचार केलेत बच्चू नावाच्या एका कासवावर…वाचून तुम्हाला थोडं आश्चर्य वाटेल पण डहाणूतील इंजर्ड सी टर्टल ट्रीटमेंट अँड वाईल्डलाईफ ट्रान्झिट सेंटरमध्ये ऑलिव्ह रिडले प्रजातीच्या कासवावर फिजीयोथेरेपीने उपचार करण्यात आलेत.
यासंदर्भात माय मेडिकल मंत्राशी बोलताना या सेंटरचे पशुवैद्य डॉ. दिनेश विन्हेळकर म्हणाले, "दोन महिन्यांपूर्वी वसईमध्ये जखमी अवस्थेत हे कासव आमच्याकडे आणण्यात आलं. ज्यावेळी हे कासव आमच्याकडे आलं त्यावेळी ते खूप अशक्त होतं शिवाय त्याच्या पुढच्या डाव्या पायाला दुखापत झाल्याने त्या पायाची हालचाल होत नव्हती. त्यामुळे त्या कासवाला पाण्यात पोहणं किंवा चालता येणं शक्य नव्हतं. त्यावेळी मग आम्ही या कासवावर फिजीयोथेरेेपीद्वारे उपचार करण्याचा निर्णय घेतला."
डॉ. दिनेश पुढे म्हणाले, "ज्यावेळी आम्ही त्या कासवाची संपूर्णपणे तपासणी केली त्यावेळी आम्हाला समजलं की त्याच्या पायाला फ्रॅक्चर झालं नव्हतं. ते फार अशक्त होतं आणि त्याला मसल इन्जुरी झाली होती. त्यानंतर त्याचे मसल्स योग्य पद्धतीने कार्यरत व्हावे यासाठी आम्ही फिजीयोथेरेपीद्वारे उपचार केले. जेणेकरून त्याचे स्नायू बळकट होतील. आता त्याच्या पायाची स्थिती दररोज सुधारतेय. त्याचा पायात हलत असून त्याला पोहायलाही जमतंय. सध्या त्याला काही दिवस डॉक्टरांच्या देखरेखीखाली ठेवण्यात आलं असून 10-15 दिवसांत त्याला समुद्रात सोडण्यात येणारे. भारतात पहिल्यांदाच एका कासवावर फिजीयोथेरेपीद्वारे उपचार करण्यात आलेत."
यासंदर्भात बोलताना पुण्यातील फिजीयोरेथेरेपीस्ट डॉ. मानसी पवार म्हणाल्या की, "जसं माणसांसाठी फिजीयोथेरेपी असते त्याचप्रमाणे प्राण्यांसाठी देखील असते. या फिजीयोथेरेपीच्या या उपचारांमुळे प्राण्यांचीही परिस्थिती सुधारण्यास मदत होते. फक्त यामध्ये एक समस्या असते ती म्हणजे प्राण्यांवर फिजीयोथेरेपीद्वारे उपचार करताना त्यांना नक्की काय होतंय आणि कुठे दुखतंय याचा अंदाज लावणं थोडं कठीण असतं."
Previous article'स्वास्थ भारत यात्रा'च्या यशस्वीतेसाठी योगदान द्या – गिरीश बापट
Next articleअशी करा लठ्ठपणावर मात
केसांना फाटे फुटलेत…मग 'हे' करा
…म्हणून सलग 3 तास बसून काम करू नका
त्वचेचं टॅनिंग रोखण्यासाठी खास उपाय
विशेष डास रोखणार डेंग्यू !
भारतात सीओपीडी म्हणजेच क्रॉनिक ऑब्स्ट्रक्टिव्ह पल्मनरी डिसिजमुळे होणाऱ्या मृत्युच्या प्रमाणाची टक्केवारी...


00006000
कोरोनाचा (coronavirus ) सामना करण्यासाठी लॉकडाऊन करण्यात आले. या लॉकडाऊनमध्ये, एखाद्याला सामान्य ताप आल्यास किंवा खोकला लागल्यास ..
बीजिंग : कोरोनाचा (coronavirus ) सामना करण्यासाठी लॉकडाऊन करण्यात आले. या लॉकडाऊनमध्ये, एखाद्याला सामान्य ताप आल्यास किंवा खोकला लागल्यास आणि सतत शिंका येणे येत असेल तर तेथे कोरोना आहे, असे समजून घाबरु नका. त्याचवेळी, काही लोकांना सर्दी खोकला किंवा व्हायरल देखील होत नाही, एखाद्याला तो त्वरित होतो. कोरोनाच्या आधी कुटुंबाचे आजार यापूर्वीच येत आहेत, आपण बरे झालो आहोत, परंतु आजपर्यंत एकाच कुटुंबातील अनेकाना कोरोना हा रोग होत आहे. हा आजार जिद्दी दिसून येत आहे.
या जिद्दी कोरोना "कोविड -१९" वर देखील आपल्याला मात करता येणार आहे, ज्यामध्ये बहुतेक लोक शरीरात रोग प्रतिकार शक्ती वाढवतात किंवा एंटीबॉडीज असी आहे की कोरोना विरुद्ध लढण्याचे सामर्थ्य असते. ज्यांचे शरीर साथ देत नाही त्यांना कोरोनाचा धोका असतो. दरम्यान, कोरोना झालेल्या व्यक्ती वाचण्याची जास्त शक्यता आहे. तर मृतांची संख्या कमी आहे.
तथापि, याने कोरोनावर कशी मात केली, याची ज्यावेळी चर्चा होते. तेव्हा कळते की, याची प्रतिकार शक्ती चांगली होती. त्यामुळे अशा लोकांचे शरीर रोगांशी झुंज देत आहे, ही शक्ती कोठून आली आहे? जेव्हा आपण हे एखाद्या डॉक्टरांना किंवा डॉक्टरांना विचारता तेव्हा ते म्हणतील की तुमची प्रतिकारशक्ती वाढवा.
प्रतिकारशक्ती कशी वाढवायची हा प्रश्न आहे. दिल्लीतील एनडीएमसीच्या आयुर्वेदिक रुग्णालयाचे मुख्य वैद्यकीय अधिकारी असलेले नाडी विशेषज्ज्ञ डॉ. डीएम त्रिपाठी सांगतात, सकाळी गरम पाण्याने एक चमचा बडीशेप (वैज्ञानिक नाव- Nigella Sativa) पावडर घ्या. हायड्रॉक्सीक्लोरोक्वीन ((HCQ) संबंधित आहे की नाही या चर्चेत येऊ नका, परंतु हे निश्चित आहे की एका जातीची बडीशेप मध्ये थायमोक्यूरोन असते जो ताप, इन्फ्लूएन्झा, मधुमेह, त्वचा रोग, ब्राँकायटिसशी संबंधित आहे.
या व्यतिरिक्त, शिलाजितचे योग्य प्रमाणात सेवन करा, हे मध्यवर्ती मज्जासंस्था मजबूत ठेवण्यास योगदान देते. लहान मुलांपासून वृद्धांपर्यंत ते वेगवेगळ्या प्रमाणात खाऊ शकतात. ते दुधासह घेतले जाते. शिलाजितच्या विक्रेत्यांनी केवळ मर्यादीत रोगांसाठीच त्याचा वापर करण्यास प्रोत्साहन दिले, तर रोग प्रतिकारशक्ती वाढविणाऱ्यांत चमत्कारिक औषधांपैकी हे एक आहे. याद्वारे शरीर स्वतःच आंतरिक सामर्थ्य निर्माण करेल.
त्याच वेळी, नाकात आंघोळ केल्यावर बदाम तेल किंवा गाईचे देसी तूप किंवा मोहरीचे तेल आपल्या नाकात घाला आणि त्यास वर आणि खाली जोरात खेचून घ्या, त्याला अनुनासिक क्रियाकलाप म्हणतात. यामुळे श्वसन प्रणाली ठीक राहिल आणि जर एखाद्या विषाणूचे जीवाणू कण अनुनासिक पोकळीत अडकले तर ते आत जाणार नाही. याशिवाय योगा, झोपणे आणि खाणे आणि दिनचर्या योग्य ठेवणे खूप फायदेशीर ठरेल.
डॉ. करुणा शंकर सांगतात की, चीनमध्ये कालमेघ च्या Andrographoide याच्या बेसवर Covide-19 शी लढा देणाऱ्या औषधाची चाचची घेण्यात येत आहे. तेथे या वर्षात यापासून औषध बनविण्याचा दावा करण्यात येत आहे. गेल्या तीन महिन्यांपासून ५८३ अभ्यासाच्या नोंदी नोंदविण्यात आल्या आहेत. कालमेघपासून बनवलेल्या औषधाचे नाव चीनने 'झियानपिंग' (Xianping) ठेवले आहे.
मेडिसिनल प्लांट एक्सपर्ट दिल्लीचे डॉ. सुनीश बक्षी हेही कालमेघला गेम चेंजर मानतात. त्यांचे म्हणणे आहे की, जर एखाद्याची प्रतिकारशक्ती वाढवायची असेल तर आपल्या डॉक्टर किंवा डॉक्टरांच्या सल्ल्यानुसार कालमेघचे योग्य प्रमाणात रोज सेवन केले जाऊ शकते. तथापि, ते गिलोय (शास्त्रीय नाव Tinospora Cordifolia) घेण्याची देखील शिफारस करतात. त्याला गुडुची किंवा अमृता असेही म्हणतात. गिलॉयच्या प्रयोगाने डेंग्यूच्या आजारावर चांगले परिणाम दिलेले आपण पाहिले आहेत.
Functional And Metabolic Medicine Specialist तज्ज्ञ डॉ. कल्पना शेखावत सांगतात, व्हिटॅमिन-डी आणि व्हिटॅमिन-सीचे योग्य प्रमाणात सेवन करणे चालू ठेवा, चीनी लोक देखील कोरोनाच्या उपचारात व्हिटॅमिन-सी वापरत आहेत. अन्नात भाज्या, कोरडे फळे, लसूण, आले घाला. आठवड्यातून एकदा तरी उपास करा आणि पाणी प्या, गॅस्ट्रिक अन्न न खाणे महत्वाचे आहे.


text:
IPL 2019 : टीम धोनीच्या चाहत्यांचा कौतुकास्पद उपक्रम, अशी जिंकली सर्वांची मनं csk collected over 10 kilos of garbage at the stadium | News - News18 Lokmat, Today's Latest Marathi News
IPL 2019 : टीम धोनीच्या चाहत्यांचा कौतुकास्पद उपक्रम, अशी जिंकली सर्वांची मनं
चेन्नई आपला पुढचा सामना मंगळवारी कोलकाता विरोधात आपल्या घरच्या मैदानावर खेळणार आहेत.
Last Updated: Apr 8, 2019 09:03 AM IST
चेन्नई, 08 एप्रिल : चेन्नई सुपर किंग्ज संघानं पाच पैकी चार सामने जिंकत आपला विजयरथ कायम राखला आहे. धोनीची सेना हळुहळु आपलं चौथं विजेतपद जिंकण्यासाठी आगेकुच करत आहेत. मुंबई इंडियन्ससोबत वानखेडेवर एकमेव पराभव चेन्नईला स्वीकारावा लागला. मात्र, पंजाबला मात देत धोनीच्या संघानं आपल्या घरच्या पुन्हा कमबॅक केला. आयपीएलच्या आजवरच्या इतिहासात मुंबई आणि चेन्नई यांचे फॅन्स सगळ्यात जास्त उत्साही मानले जातात. पण 'यलो फिवर' पुढं सगळ्यांनी हात जोडले.
चिन्नास्वामीवर झालेल्या मॅच दरम्यान धोनीच्या संघाला चिअर करणारी whistlepodu आर्मी केवळ आपल्या संघाला सपोर्टकरुन थांबली नाही. तर, त्यांनी सामना संपल्यानंतर स्टेडियमची स्वत: साफसफाई केली. स्टेडियमवरचा कचरा उचलत, स्टेडियमच्या कर्मचाऱ्यांना मदत केली. याबद्दल चेन्नईचा धडाकेबाज फलंदाज सुरेश रैना यानं सोशल मीडियावर फोटो शेअर करत, या आपल्या फॅन्सची तारीफ केली.
So proud to see #WhistlePoduArmy joining hands for #Cleanliness campaign! Post our last match, they collected over 10 kilos of garbage at the stadium. Are you striving for a #CleanIndia? all you gotta do is post pictures/videos of cleaning your area using: #DontBeMeanKeepItClean
A post shared by Suresh Raina (@sureshraina3) on Apr 7, 2019 at 1:09am PDT
सुरेश रैनानं फोटो शेअर करत, मला आनंद आहे की आमचे फॅन्स अशी चांगली कामगिरी करत आहेत. चेन्नईचा सामना संपल्यानंतर चेन्नईच्या फॅन्सनी तब्बल 10 किलो कचरा जमा केला. चेन्नई आपला पुढचा सामना मंगळवारी कोलकाता विरोधात आपल्या घरच्या मैदानावर खेळणार आहेत.
Tags: CSKdhoniipl 2019suresh raina
First Published: Apr 8, 2019 09:03 AM IST


text:
ान विभाग, राजोाराम महाविदालय, कवको्हापलर.
प्रा° वदलीप जोगताप, एम.ए., प्राधयापक, मानवय ि िावणज्य महाविदालय, िाई.
प्रा° रा° शी° जोवकोग, एम.ए., सेिावनि्कृत प्राधयापक, फिग्यरमु्कसन महाविदालय, परमुणे.
प्रा° के° ल° जोवकोशी, एम.एस् सी., प्राधयापक, दलरसंदेशिहन अवभयांवत्की, अवभयांवत्की महाविदालय, परमुणे
कवै° ना° ह° जोवकोशी, आयरमुि्द विशारद, सामाननीय सलागार, आयरमुि्द भिन, मरमुंबई.
डॉ° ब° ग° जोवकोशी, एम.एस् सी.; पीएच.डी., मरमुंबई.
प्रा° सौ° मीनाकी जोवकोशी, एम.एस् सी., प्राधयावपका, शीमती िीरम्मा गंगावसरी मरमुलंिे महाविदालय, गरमुलबग्या.
.
लेखक, भाषांतरकार, समीकक ि अभ्ययागत संपादक
शी° रंगनारशास्त्ी जोवकोशी, सावहतयशास्त्ी (बनारस), सहसंपादक, धम्ककवकोश, िाई.
शी° र° वि° जोवकोशी, बी.टेक. (ऑ.); आय.आय.टी. (खरगपलर); एम.टेक.; ए.एम.आय.आय.सीएच.ई.; डी.आय.एम., विभाग प्रमरमुख, प्रवकोसेस एंवजोवनअझरग वडलवहजोन, झहदरमुसरान पे्वकोवलयम कॉप्पोरेशन वल., मरमुंबई.
डॉ° रा° ना° जोवकोशी, एम.एस् सी.; पीएच.डी., प्राधयापक, िनसपवतविजान विभाग, मराठिाडा विदापीठ, औरंगाबाद.
शी° ल° स° जोवकोशी, एम.ए., उपवनदेशक, कपास विकास वनदेशालय, क्कृवष यंत्ालय, भारत सरकार, मरमुंबई.
सौ° लीना जोवकोशी, बी.एस् सी. (ऑ.), िाई.
.
शी° िेणीमाधिशास्त्ी जोवकोशी, आयरमुि्दािाय्क, आयरमुि्दीय विवकतसा वयिसाय, मरमुंबई.
डॉ° सरमुरेश जोवकोशी, एम.ए.; पीएच.डी., प्राधयापक, महाराजोा सयाजोीराि गायकिाड विदापीठ, बडवकोदे
डॉ° ह° क्कृ° जोवकोशी, एम.एस् सी.; पीएच.डी.; एम.एस. (अमेवरका), प्रमरमुख उपवयिसरापक, ऑइल वरफिायनरी, बरौनी (वबहार).
शी° शी° रा° वटकेकर, पत्पंवडत, मरमुंबई.
शी° य° रा° वटपणीस, बी.ए.; बी.एस् सी.; बी.ई., वनि्कृत मेजोर, अनंतपलर (आंध प्रदेश).
,
डॉ° हे° परमु° वटपणीस, एम.एस् सी. (टेक.) (मरमुंबई); एम.एस.; पी.एच.डी. (नेरिॅसका, अमेवरका), प्राधयापक, वडपाट्कमहेंट ऑफि केवमकल टेकनॉलॉजोी मरमुंबई विदापीठ, मरमुंबई.
शी° वयं° द° वटळक, एम.ए.; बी.एड., हवैदराबाद (आंध प्रदेश).
डॉ° शा° झत्° वटळक, एम.एस् सी.; पीएच.डी.; एफ्.बी.एस.; एफ्.आय.पी.एस.; पीएच.डी., प्रपाठक, िनसपवतविजान विभाग, मराठिाडा विदापीठ औरंगाबाद.
,
.
शी° िं° स° टवकोणगािकर, एम.एस् सी., भलिवैजावनक, ऑइल अँड नॅिरल गॅस कवमशन, कलकता
प्रा° विजोया टवकोणगािकर, एम.ए., प्राधयावपका, एल्फिासटन महाविदालय, मरमुंबई.
डॉ° गवको° त° टवकोणपी, एम.एस् सी.; पीएच.डी., प्राधयापक, प्रावणविजान विभाग, परमुणे विदापीठ, परमुणे
.
कवै° मा° ग° टवकोळे, एम.एस् सी.; बी.टी., सेिावनि्कृत प्राधयापक, भौवतकी विभाग, गवकोपाल क्कृषण गवकोखले महाविदालय, कवको्हापलर.
डॉ° म° िा° ठोंबरे, बी.एस् सी. (क्कृवष); एम.एस् सी.; पीएच.डी., प्रािाय्क ि प्राधयापक िनसपवतविजान विभाग, क्कृवष महाविदालय, धरमुळे.
प्रा° आ° रे° वडसलिंा, एम.ए., प्राधयापक, सायास कॉलेजो, कराड.
डॉ° िा° रा° ढमढेरे, एम.बी.बी. एस., खाजोगी िवैदकीय वयिसाय, परमुणे.
डॉ° ग° िा° तगारे, एम.ए.; पीएच.डी., सेिावनि्कृत प्राधयापक ि वशकणावधकारी, महाराष् वशकणसेिा, सांगली.
शी° गवको° रा° ततििादी, एम.एस् सी. (क्कृवष), भात विशेषज, कजो्कत.
लेखक, भाषांतरकार, समीकक ि अभ्ययागत संपादक
प्रा° ग° मं° तलगेरी, एम.एस् सी., प्राधयापक, कीटकविजान विभाग, क्कृवष महाविदालय, परमुणे
.
डॉ° झि° िा° तळिलकर, एम.डी. (मरमुंबई); एम.आरए.सी.पी. (लंडन); एफ्.सी.सी.पी. (यल.एस.ए.), मानसेिी प्राधयापक, गअँट मेवडकल महाविदालय मानसेिी वफिवजोवशयन, गवकोकरमुळदास तेजोपाल रूग्णालय; खाजोगी हृद्रवकोगतज, मरमुंबई.
शी° म° बा° ताटके, बी.एस् सी. (वहेटरनरी); एम.वही.एस् सी., तांवत्क अवधकारी (पशरमुधन), पशरमुसंिध्कन संिालनालय, परमुणे
.
डॉ° द° वि° ताम्हणे, बी.एस् सी. (ऑ.); बी.एस् सी. (टेक.


text:
अशाप्रकारे स्वतःच्या अंतरात सतगुरुंप्रती प्रेम उत्पन्न करीत त्यांनी त्यांच्या सतगुरुंच्या कृपा प्राप्त केली. आज आपण त्यांच्याच कृपेने येथे एकत्र जमलेलो आहोत. आपण सर्वांनी प्रार्थना करावयास हवी की, हे परमात्मा कृपाल! आपण आम्हांस सदबुद्धी द्यावी की जेणेकरून आम्ही आपण आमच्यावर करीत असलेल्या प्रेमास व कृपेस जाणून घेऊ शकू.
हे परमात्मा कृपाल! माझा या जगातील कोणत्याही रीति-रिवाजावर व कर्मकांडावर विश्वास राहिलेला नाही. पारंपरिक पुण्यवान बनविणारे, पारंपरिक तारणारे, त्यांना अधमस्थानातून उच्चतेकडे नेणारे नाम तुम्ही आम्हांस द्या.
हे परमात्मा कृपाल! मला कल्पना आहे की तुम्हाला तुमचे भक्त अतिशय प्रिय आहेत. तुम्ही आम्हांस भक्तीचे दान द्यावे, ज्यायागे आम्ही तुमची भक्ती करून तुमचे प्रिय बनू शकू.
हे परमात्मा कृपाल! मला कल्पना आहे की, तुम्ही पारंपरिचे तारणहार आहात. आम्ही अनंत पापं व गुन्हे करून तुमच्या द्वारी आलेलो आहेत, तुम्ही आम्हांस माफ करा. हे परमात्मा कृपाल! तुम्ही तारणकर्ते आहात, आम्ही जर अशी पापं-गुन्हे केले नसते, तर तुम्ही कोणास तारले असते? तुम्हांस मग तारणकर्ता असे कोणी संबोधले असते?
हे परमात्मा कृपाल! मी या जगातील माझ्या धनसंपत्तीचा, माझ्या रूपाचा, ध्यान-अभ्यासाचा कसा बरे गर्व करू? माझ्या अगोदर माझ्या सारख्या अनेक सख्या-मैत्रीणी तुमच्या द्वारी उभ्या आहेत. त्या एकापेशा एक माझ्याहून श्रेष्ठ आहेत. त्यांच्यासमोर मी अगदी नगण्यच आहे. मी जेव्हा स्वतः केलेल्या गुन्ह्यांकडे पाहतो तेव्हा लज्जेने माझे मस्तक झुकते, परंतु तुम्ही देत असलेल्या माफीकडे पाहून माझे मस्तक पुन्हा ताढ होते, कारण आम्हांस तारणकर्ता परमात्मा महान कृपालजींच्या रूपाने लाभला आहे. महाराज सावन सिंहजी सांगत असत, "एखादा गुन्हा करून, तो गुन्हा केलेला माण्य न करणे म्हणजे आपण आणखीन एक गुन्हा करीत असतो." आपण जर आपल्या याच जन्मात केलेले गुन्हे बारकारूने मोजले तर लक्षात येते की आपले असंख्य गुन्हे आहेत. आपल्या गतजन्मांमध्ये आपल्या हातून घडलेल्या गुन्ह्यांची किती ओझी घेऊन आपण फिरत आहोत याचे आपणांस ज्ञानही नाही. आपल्या अंतरामध्ये बसून आपले मन रात्रंदिवस कोणास आपला मित्र तर कोणास आपला शत्रू बनवित आहे.
सतगुरुसूपी परमात्मा आपल्यावर कृपा करण्यासाठीच याजगात येतो. आपण त्यांच्यासमोर प्रार्थना करावी की भटकत-भटकत आम्ही तुमच्या द्वारी आलो आहोत, तुम्ही कृपा करून तुमचे भक्तीदान आम्हांस दावे.
हे परमात्मा कृपाल! मी तुमचे बाळ असून तुम्ही मातेप्रमाणे तुमच्या कृपेचे दुग्धपान करून मला मोठे करावे. हे परमात्मा कृपाल! मी तुमचे वासरु असून तुम्ही माझी गायरुसूपी माता आहात; तुम्ही माइयापासून तुमचे कृपासूपी दुध लपवू नका. मी तुमच्या द्वारी आलो आहे. मी भुकेलेलो, तहानलेलो असून तुम्ही तुमचे कृपास्वरुपी दुध मला पाजावे.
हे परमात्मा कृपाल! तुम्ही माझी चिमणीसूपी आई असून, मी तुमचे पिल्लू आहे. तुम्ही माझ्या चोचीत तुमच्या अंतरातील शब्दध्वनीसूपी घास भरवा. तुम्ही माझी हरिणस्वरुपी आई असून मी तुमचे पिल्लू आहे. मी तहानलेलो असून तुम्ही मला तुमचे कृपासूपी दुध पाजावे.
हे परमात्मा कृपाल! मी निराश्रित व निराधार असून, तुम्ही माझे रक्षण करा, ज्याप्रमाणे पश्चिमेकडील लोक स्वतःच्या पत्नीच्या पाठीवर हात ठेवतात, त्याप्रमाणे तुम्हीवेखील माझ्या पाठीवर हात ठेववाच.
हे परमात्मा कृपाल! मला खात्री आहे की, तुम्हास भक्ती प्रिय आहे तसेच तुम्हास भक्ती करणारे भक्त देखील प्रिय आहेत. म्हणून रात्रंदिवस माझी तुमच्यापुढे प्रार्थना आहे की तुम्ही माझ्याकडून भक्ती करून घ्यावी.
परमात्मा कृपालजीच्या कृपेने आपणांस आठ दिवस भक्ती करण्याची संधी लाभली. तुम्ही तुमच्या घरी परतल्यावर स्वतःच्या संसारीक जबाबदार्यांचे पालन करीत, दररोज ध्यान–अभ्यास व नामस्मरण करावे. सत्संग ध्यान–अभ्यासाचे कुंपण असते. जेथे कोठेही प्रेमी, समूह–प्रमुख सत्संग करतात, तेथे सतगुरुंच्या आठवणीचे वातावरण तयार झालेले असते. त्याठिकाणी तुम्ही जरुर जावे. महाराज कृपालजींनी आपणांस दैनंदिनी (डायरी) ठेवण्यास सांगितले आहे. दैनंदिनी ठेवणे म्हणजे आपल्या दररोजच्या जीवनामध्ये आपण किती आध्यात्मिक प्रगती केली? किती गुन्हे केले? यांचा हिशोबाची नोंद ठेवणे होय! पुढील


text: वरील टेबल मध्ये गाजत हिरो s क्स०६र १६गब पं३ प्लेअर व्हाईट किंमत ## आहे.


text:
्षम यंत्रणाच नसल्यामुळे निर्णय कागदावर राहिले.
माशांच्या मागणीत कायम वाढ होत आहे. निर्यातीलाही मोठा वाव आहे. त्यामुळे या क्षेत्रातील अराजकता थांबवून उत्पादनवाढीवर लक्ष केंद्रित करायला हवे. समुद्राची क्षमता ठरवून तितक्‍या प्रमाणातच मासेमारीचे परवाने द्यायला हवेत. यात पारंपरिक मच्छीमारांना प्राधान्य हवे. सध्या मासेमारी क्षेत्रातील तंत्रज्ञानाचा वापर माशांची लूट करण्यासाठी होत आहे. राक्षसी पद्धतीने मासेमारी केली जात आहे. याऐवजी तंत्रज्ञानाचा वापर अतिरेकी मासेमारी थांबविण्यासाठी व्हायला हवा. केंद्राने 'नीलक्रांती'चे धोरण जाहीर केले आहे. त्याची योग्य अंमलबजावणी करायला हवी. केज कल्चर (पिंजरा संवर्धन), कोळंबी संवर्धन, निमखाऱ्या पाण्यातील मत्स्यशेतीला प्रोत्साहन देण्याबरोबरच मासळीपासून मूल्यवर्धित पदार्थ बनविण्यावर भर देण्याची गरज आहे. खोल पाण्यातील मासेमारीला प्रोत्साहन देण्यासाठी मच्छीमारकेंद्रित योजना आणायला हव्यात. मासेमारी क्षेत्रातील या संघर्षामुळे महाराष्ट्राची किनारपट्टी खदखदत आहे. यावर वेळीच नियंत्रण न आणल्यास सागरी जैवविविधतेचे, किनारपट्टीवरील अर्थकारणाचे, निर्यातक्षम क्षेत्राचे नुकसान होणारच आहे; पण त्यातून वाढत जाणारे विविध सामाजिक प्रश्‍न सोडविणे भविष्यात आवाक्‍याच्या बाहेर जाण्याची भीती आहे.
Web Title: Editorial on environmental situation in Arabian Sea


प्रकरण १० : पुन्हा एकवार अहमदनगर किल्ला 33
पण ते सत्य कधीकाळी ज्या एखाद्या मोजक्या स्वरूपात मांडले गेले असेल तेवढ्याच भागावर निष्ठा बसून, त्या निष्ठेत हटवादीपणा येऊन पूर्वकाळी कधीतरी ते स्वरूप दगडासारखे घट्ट पण दगडासारखेच निर्जीव होऊन बसले असेल, तर त्या सत्याची उत्तरोत्तर वाढ होत जाण्याची व अधिकधिक प्रचीती येत जाण्याची नैसर्गिक क्रिया खुंटते आणि नव्या प्रसंगाने मानवजातीला जी नवी उणीव भासते तिचे निराकरण करण्याकरिता त्या प्रसंगी योग्य त्या स्वरूपात सत्याचा आविष्कार मानवजातीला होत जाण्याची क्रियाही थांबते, सत्याच्या त्या ठरीव जुन्या स्वरूपाखेरीज सत्याची जी इतर विविध अंगे असतील ती दृष्टिआड पडतात व असे झाले की, नव्या युगात ज्या नव्या अडचणी, जे नवे प्रश्न निकरावर येतात त्यांना समर्पक तोड त्या सत्यात सापडत नाही. सत्यातले चैतन्य जाऊन त्याला जडत्व येते व मानवाला चैतन्याची स्फूर्ती देण्याचे जे सत्याचे कार्य, ते थांबून सत्य म्हणजे निर्जीव कल्पना व अर्थहीन आचार एवढेच काय ते शिल्लक राहते आणि मग मनोविकासाच्या व मानवी प्रगतीच्या मार्गावर ती एक अडचण होऊन बसते. तसेच खरोखर पाहू गेले तर भूतकाली ज्या कोणत्या युगात सत्याच्या ह्या एका स्वरूपाचा आविष्कार क्रमश: होत गेला हा तत्कालीन प्रचलित प्रतीके व भाषा यांच्या आवरणात तो मांडला गेला, त्या युगात त्या स्वरूपाचा जितका अर्थबोध होत असे, तितकासुध्दा त्या प्रतीकांनी व त्या भाषेने अर्थबोध पुढच्या काळात होत नसेल. कारण पुढच्या काळात त्याचा संदर्भ वेगळा पडतो, मानसिक परिस्थिती बदललेली असते, समाजात काही वेगळ्याच रीती, काही वेगळीच वहिवाट प्रचलित होऊन ती लोकांच्या अंगवळणी पडलेली असते, आणि त्यामुळे त्या प्राचीन वाङ्मयातले गूढ तत्त्वच नव्हे तर त्या वाङ्मयाचा नुसता साधा अर्थदेखील लोकांना दुर्बोध होऊन बसतो. अरविंद घोष यांनी म्हटले आहे की, कोणतेही एखादे तत्त्व किंवा एखादा सिध्दान्त घेतला तर त्याच्या स्वत:च्या व्याप्तीपुरता तो कितीही सत्य असला तरी ज्या इतर सिध्दान्तांमुळे त्याला मर्यादा पडते व त्याची परिपूर्तीही होते त्या इतर सिध्दान्तांखेरीज तो एकच सिध्दान्त वेगळा काढून तो स्वयंपूर्ण सत्य मानून चालले तर बुध्दीला गुरफटून बांधून ठेवणारे ते एक जाळे होऊन बसते, तो सिध्दान्त म्हणजे नुसती दिशाभूल करणारे एक प्रमाण वचन होऊन बसतो. कारण असले एकाकी सिध्दान्त म्हणजे खरोखर एका सबंध विणलेल्या पटातले धागे आहेत, आणि असे एकाकी धागे वेगळे वेगळे घेऊन चालत नाही.
मानवतेचा विकास होण्याच्या कार्यात धर्मसंप्रदायांचे मोठे साहाय्य झालेले आहे. धर्मसंप्रदायांनी मानवी जीवनात मूल्ये काय असावी व आदर्श कोणते असावे ते निश्चितपणे ठरवून दिलेले आहे, व योग्य दिशेने मानवी जीवन चालावे म्हणून मार्गदर्शक तत्त्वेही दाखवून दिलेली आहेत. पण धर्मसंप्रदायामुळे मानवजातीचे खूप कल्याण झाले असले तरी या धर्मसंप्रदायांनीच सत्याला ठरीव साच्यातले ठरीव पक्के स्वरूप देऊन ते ठरून गेलेल्या प्रमाणवचनांनी बांधून ठेवून सत्याची कोंडी करण्याचा प्रयत्न केला आहे आणि ज्या विधी व आचारांचा मूळचा अर्थ लवकरच नाहीसा होऊन त्यांना केवळ ठराविक कार्यक्रमाचे रूप येते अशा नाना विधींचे व आचारांचे स्तोम या धर्मसंप्रदायांनीच माजवले आहे. मानवाच्या भोवती सगळीकडे पसरलेल्या विश्वातील अज्ञाताचे गूढ केवढे गहन आहे व त्याबद्दल माणसाला किती पूज्यभाव वाटला पाहिजे हे या धर्मसंप्रदायांनी माणसाच्या मनावर बिंबवता झाले असे की, त्या अज्ञाताचेच नव्हे तर समाजाच्या प्रगतीच्या आड येणार्या अडचणींचे देखील आकलन करण्याची खटपट व्यर्थ आहे अशी समजूत होऊन बसली. प्रत्येकाला चौकसबुध्दीने स्वत:विचार करायला लावण्याऐवजी, प्रचारात असलेली रूढ व्यवस्था, रूढ धर्मविधी, प्रचलित समाजरचना, सारांश प्रत्येक गोष्ट सध्या आहे तशी निमूटपणे मान्य करण्याचे तत्त्वज्ञान या धर्मसंप्रदायांनी शिकवले. ज्याच्या आज्ञेवाचून कोठेही काहीही घडत नाही अशा कोणा निसर्गातीत अतिमानुष कर्त्याच्या हाती विश्वाचा कारभार आहे अशी श्रध्दा बनल्यामुळे समाजात एक प्रकारची बेजबाबदार वृत्ती आली आहे आणि चौकसपणे व्यवस्थित विचार करणार्या बुध्दीऐवजी भावनेच्या आहारी जाणारी हळवी मनोवृत्ती माण


text:
ratnagiri news mandangad dams overflow rains मंडणगडातील चार धरणे 'ओव्हरफ्लो'; दिवसभरात ११४ मिमी पाऊस | eSakal
Ratnagiri News Mandangad Dams Overflow Rains
मंडणगडातील चार धरणे 'ओव्हरफ्लो'; दिवसभरात ११४ मिमी पाऊस
पावसाची कोसळधार; घरांना फटका; धबधबे पर्यटकांचे आकर्षण
मंडणगड : तालुक्यात दमदार पाऊस सुरु असून चिंचाळी, तुळशी, भोळवली, पणदेरी ही मध्यम व लघु आकाराची धरणे ओव्हरफ्लो झाली आहेत. तालुक्यात पावसाची कोसळधार सुरु असून आत्तापर्यंत १६८१ मिमी पाऊस पडला आहे. मंगळवारी ता:१८ रोजी ११४ मिमी पावसाची नोंद झाली आहे. या पावसाचा फटका घरांना व जनावरांना बसला आहे. आजपर्यंत तालुक्यात सुमारे एक लाख रुपयांचे नुकसान झाले आहे.
मंडणगड तालुक्‍यात १९७९ साली चिंचाळी हे पहिले धरण बांधण्याची सुरवात झाली. ३८ वर्षानंतरही तांत्रिक दोषांमुळे ते आजही पूर्ण झालेले नाही. चिंचाळी धरणाची पाणीसाठा करण्याची क्षमता २.१४ दशलक्ष घनमीटर आहे. हे धरण सर्वांत आधी भरत असून गळतीमुळे मात्र पावसाळा संपल्यानंतर झपाट्याने याच्या पाणीसाठ्यात घट होते. तर भोळवली धरण ६.९१, तुळशी धरण १.९६७, पंदेरी धरण ४ दशलक्ष घनमीटर पाणीसाठ्याची क्षमता आहे. मात्र या धरणांचे कालवे अपूर्ण अवस्थेत असून मुजण्याची स्थितीत आहेत. तिडे येथील धरणाचे काम सुरू आहे.
महत्त्वाकांक्षी व पूर्ण झालेल्या चार धरणांच्या जलसाठ्याच्या माध्यमातून तालुक्‍यातील ७४६ हेक्‍टर जमीन ओलिताखाली येऊन शेतीकरिता पाण्याचा वापर केला जाणे अपेक्षित आहे. पावसाच्या कोसळधारेने नद्या, नाले, ओढे तुडुंब भरून वाहत आहेत. कडीकपऱ्यातील धबधबे सक्रिय झाल्याने पर्यटकांसह स्थानिकही धबधब्याचा पाण्यात भिजून यथेच्छ आनंद लुटत आहेत. केळवत, तुळशी, पालवणी, चिंचाळी, उमरोली, घोसाळे, पणदेरी घाटात रस्त्यांशेजारुन सक्रीय झालेले अनेक लहानमोठे धबधबे पर्यटकांचे लक्ष वेधून घेत आहेत. याचबरोबर धरण परिसरातील दूरवर पसरलेले पाणी पर्यटकांचे आकर्षण वाढवत आहे.
Web Title: ratnagiri news mandangad dams overflow rains


लेखक : ज्ञानेश महाराव
(संपादक, साप्ताहिक 'चित्रलेखा')
—————-
भारताला स्वातंत्र्य हे कुणा एका 'वीर- वीरांगना'च्या पराक्रमामुळे मिळालेलं नाही. त्यासाठी असंख्य शिरकमळं धारातीर्थी झाली आहेत. पारतंत्र्या विरोधातल्या ह्या संघर्षाची सुरुवात महात्मा गांधीजीच्या नेतृत्वाखालील 'काँग्रेस'ने 'ब्रिटिश सत्ते'विरोधात पुकारलेल्या 'असहकाराच्या चळवळी'पासून वा १८५७ च्या फसलेल्या सैनिकी बंडापासून झालेली नाही. ती कधीपासून झाली ते सांगताना शाहीर आत्माराम पाटील लिहितात-
स्वराज्यक्रांती पणी लावले, सर्वधर्म-पंथ-
महान राष्ट्रीयतेचा केला, महाराष्ट्र धर्म ॥१
सह्याद्रीच्या कडेकपारी, लढला शिवराया-
हिमालयाच्या स्वातंत्र्याचा, घडविला मूळ पाया ॥२
स्वराज्यासाठीच्या लढाया लढताना मावळे शत्रूवर 'हर हर महादेव' अशी गर्जना करीत तुटून पडत. त्यानंतर देशाला समता-स्वातंत्र्य-बंधुता यांचे धडे देणाऱ्या सगळ्या सामाजिक- राजकीय लढाया महाराष्ट्रात झाल्या ; त्या 'छत्रपती शिवाजी महाराज की जय' अशी घोषणा देत झाल्या. मग तो डॉ. बाबासाहेब आंबेडकर यांचा चवदार तळ्याचा संग्राम असो की, 'संयुक्त महाराष्ट्र'चा लढा असो. भारतीय लष्कराच्या अनेक रेजिमेंट आहेत. त्यांच्या घोषवाक्यात देव-देवतांची नावं गुंफली आहेत. त्याला अपवाद 'मराठा रेजिमेंट'चा आहे. त्याचे घोषवाक्य 'छत्रपती शिवाजी महाराज की जय' असे आहे. ह्या रेजिमेंटची स्थापन ब्रिटिश काळात ४ फेब्रुवारी १७६८ रोजी बेळगावात झाली आहे.
हा इतिहास आणि वर्तमान लक्षात ठेवून 'प्रबोधन'कार ठाकरे 'दगलबाज शिवाजी' ह्या पुस्तिकेत लिहितात, "छत्रपती शिवाजी महाराजांच्या नामघोषात इतकी ताकद आहे की, 'जय शिवाजी' म्हणताच ३३ कोटी देव-देवतांची फलटण पेन्शनीत निघते!" ह्या ताकदीचे दुःख सलत असल्यामुळेच राज्यपाल भगतसिंह कोश्यारी यांच्या तोंडून शिवरायांना जुने-पुराणे ठरवलं जात असावं.
यापूर्वी कोश्यारींनी 'रामदास नसते, तर शिवाजी छत्रपती झाले नसते, असे अकलेचे तारे तोडण्यासाठी काळी टोपी झटकली होती. कोश्यारी हे देवेंद्र फडणवीस यांच्यासारखेच 'भाजप'मध्ये स्थापित केलेलं रा.स्व. संघाचं 'प्रॉडक्ट' आहे. पूर्वी संघ शाखेवर 'शिवाजी म्हणतो' हा खेळ खेळला जायचा. त्यामुळे कोश्यारींना टीकेचे कितीही जोडे हाणले तरी त्यांना 'शिवाजी' हा खेळाचा विषय वाटणार!
वीर सावरकर यांनीही छत्रपती शिवरायांना 'काकतालीय न्यायाने' (कावळा बसायला नि फांदी तुटायला) झालेला राजा असं म्हटलंय. स्पष्ट शब्दांत सांगायचं तर 'संधिसाधू' म्हटलंय. 'अंधश्रद्धा निर्मूलन'च्या कथेतील 'नामू न्हावी' या पात्राद्वारे छत्रपतींची टवाळी केलीय; तर 'जय जय शिवराया' ह्या आरतीत शिवरायांना 'हिंदूरक्षक' ऐवजी 'आर्यरक्षक' म्हटले आहे. मग भारतातील मूलनिवासी द्रविडांचे रक्षक कोण?
'सात सोनेरी पाने'मध्ये शिवरायांच्या सर्वधर्मसमभावाला 'सगुण-विकृती' ठरवले आहे. अशा सावरकरांनी अंदमानच्या तुरुंगातून सुटकेसाठी 'ब्रिटिश सरकार'ला जेलमधून सुटका करण्यासाठी दया- माफीपत्रे पाठवली होती. त्याचे जाहीर प्रदर्शन राहुल गांधी यांनी करताच; 'भाजप'चे राष्ट्रीय प्रवक्ते सुधांशू त्रिवेदी यांनी शिवरायांनाच 'माफीवीर' ठरवण्याचा नीचपणा केला. हा शिवरायांच्या ऐतिहासिक कार्य-कर्तृत्वाचा घोर अपमान आहे. तशाच त्या महाराष्ट्राच्या अस्मितेला- स्वाभिमानाला दिलेल्या डागण्याही आहेत.
शिवरायांच्या चरित्राची छेडछाड करण्याचा हा उद्योग २००३ मध्ये झालेल्या विदेशी लेखक जेम्स लेन याच्या माध्यमातून घडवून आणलेल्या बदनामी प्रकरणापासून सुरू आहे. तो आता शरद पवार आणि नितीन गडकरी यांची तुलना राज्यपाल कोश्यारी यांनी कालच्या शिवरायांशी करण्यापर्यंत पोहोचला आहे. ताजे प्रकरण हे राहुल गांधी यांच्या भाषणापासून सुरू झाले.
राहुल गांधी यांची 'भारत जोडो' यात्रा महाराष्ट्रात सुरू असताना १५ नोव्हेंबर रोजी बिरसा मुंडा (जन्म : १८७५) यांची जयंती होती. झारखंड मधील 'उलिहात' गावात राहाणाऱ्या आदिवासी बिरसा मुंडा यांचे शिक्षण 'जर्मन मिशनरी स्कूल'मध्ये झाले होते. वडिलांचे जबरदस्तीने धर्मांतर केल्यामुळे बिरसांना ख्रिस्ती मिशनऱ्यांचा आणि ब्रिटिश राजवटीचा राग यायच


text:
बाबासाहेब आंबेडकरांमुळे सर्व सामन्यांना जीवन जगण्याचा अधिकार मिळाला – सौ.वर्षाताई भोसीकर – Nandednewslive
बाबासाहेब आंबेडकरांमुळे सर्व सामन्यांना जीवन जगण्याचा अधिकार मिळाला – सौ.वर्षाताई भोसीकर
December 7th, 2017 कंधार 0 comments 115
कंधार (सचिन मोरे) बाबासाहेब आंबेडकरांनी भारत देशातील जण सामान्यांना समता न्याय बंधुता व स्वातंत्र्य मिळावे म्हणून राज्य घटना लिहली त्या राज्य घटनेमुळे सर्व सामन्यांना जीवन जगण्याचा अधिकार मिळाला आहे असे प्रतिपादन माजी जि.प.सदस्या सौ.वर्षाताई भोसीकर यांनी केले. त्या प्रियदर्शनी माध्यमिक कन्या शाळेत महापरिनिर्वाण दिनानिमित्त डॉ.बाबासाहेब आंबेडकर यांना अभिवादन केल्यानंतर विद्यार्थ्यांना मार्गदर्शन करताना बोलत होत्या.
दि.6 डिसेंबर रोजी प्रियदर्शनी माध्यमिक व उच्च माध्यमिक कन्या शाळा कंधार येथे डॉ.बाबासाहेब आंबेडकर यांच्या महापरिनिर्वाण दिनानिमित्त शाळेत अभिवादनाचा कार्यक्रम आयोजित करण्यात आला होता. यावेळी प्राचार्या सौ.राजश्री शिंदे, शिक्षिका सौ.मीरा क्षिरसागर, सौ.श्यामा पाटील, सौ.स्मिता बडवणे, सौ.अंजली कुरुडे, शिक्षक किरण बडवणे, प्रा.वसंत गाडले, अशोक कांबळे, सटवा किडे व आदी शिक्षक व प्राध्यापक वर्ग उपस्थित होता. कार्यक्रमाच्या प्रारंभी महामानव डॉ.बाबासाहेब आंबेडकर यांच्या प्रतिमेचे पूजन करून उपस्थित सर्वांच्या वतीने अभिवादन करण्यात आले.
यावेळी माजी जि.प.सदस्या सौ.वर्षाताई भोसीकर म्हणाल्या की, भारत देश हा गुलामगिरीच्या बंधनात बंधीस्थ होता. या देशातील सर्व सामन्यांना तोंड असुन, बोलता येत नव्हत माणूस असुन माणसा सारखं जीवन जगता येत नव्हतं अश्या कनिष्ठ रूढी परंपरेतून बाहेर काढण्याचे काम डॉ.बाबासाहेब आंबेडकर यांनी केले. या देशातील प्रत्येक शोषितांना न्याय, समता, बंधुता, स्वातंत्र्य मिळावे म्हणून बाबासाहेबांनी या देशाची राज्य घटना लिहली. त्या राज्यघटनेत नागरिकांचे मुलुभूत अधिकार पारित केले आहेत. त्यामुळेच सामन्यांना जीवन जगण्याचा अधिकार मिळाला आहे. त्याच बरोबर अंधश्रद्धेतून बाहेर काढण्यासाठी बाबासाहेबांना अनेक पुस्तके लिहली अश्या थोर विचारवंताचा महापरिनिर्वाण दिन आज या ठिकाणी अभिवादन करतांना मनाला दुःख वाटत आहे जर बाबासाहेब आपल्यात असले असते तर देश हा सर्वच राष्ट्रात अवल असला असता असेही त्या म्हणाल्या. यावेळी शाळेतील शिक्षक व विद्यार्थिनींची मोठया प्रमाणात उपस्थिती होती.

dataset: uonlp/CulturaX


पवित्र रोमन साम्राज्य
पवित्र रोमन साम्राज्य हे मध्य युरोपमधील राज्य/देशांना एकत्रित केलेले राष्ट्र होते.
त्याची रचना इ.स. ८४३मध्ये त्यावेळच्या फ्रँकिश साम्राज्याचा पूर्वेकडील भागातून व्हर्दुनच्या तहात झाली. या साम्राज्यात आत्ताच्या जर्मनीचा बराचसा भाग, चेक प्रजासत्ताक, ऑस्ट्रिया, लिच्टेन्स्टेन, स्लोव्हेनिया, बेल्जियम, लक्झेम्बर्ग, पोलंडचा बराचसा भाग व नेदरलँड्सचा काही भाग यांचा समावेश होता. काही काळासाठी यात स्वित्झरलंड, सगळे नेदरलँड्स आणि फ्रांस व इटलीचेही काही भाग समाविष्ट होते.
याच्या राज्यकर्त्यांना पवित्र रोमन सम्राट ही पदवी होती.
जवळजवळ १,००० वर्षांच्या अस्तित्त्वानंतर इ.स. १८०६मध्ये याचे विभाजन झाले.
अठराव्या शतकात या साम्राज्याच्या पडतीच्या काळात व्होल्तेरने थट्टेने म्हणले होते की पवित्र रोमन साम्राज्य हे आता पवित्र नाही, रोमन नाही व साम्राज्य तर मुळीच नाही.


text:
ंडवाला, || दिन्ग्र || पाहुणा कलाकार
|-
| झूम बराबर झूम, हिंदी चित्रपट || सूत्रधार || पाहुणा कलाकार
|-
| राम गोपाल वर्मा कि आग, || बब्बन सिंह ||
|-
| द लास्ट लियर, हिंदी चित्रपट || हरीश मिश्र ||
|-
| ॐ शांति ॐ, हिंदी चित्रपट || स्वतः || पाहुणा कलाकार
|-
| rowspan="6"|२००८ || जमानत, || शिव शंकर || ओं होल्ड
|-
| गॉड तुस्सी ग्रेट हो, || || पोस्ट-प्रोडक्शन
|-
| भूतनाथ, || भूतनाथ || रेलेअसिंग ओं जानेवारी १८, इ.स. २००८
|-
| सरकार राज, || सुभाष नागरे/"सरकार" || रेलेअसिंग ओं फेब्रुवारी ८, इ.स. २००८
|-
| एक्सक्लुझन, || ||
|-
| युद्ध, || || अन्नौंसद
|-
| rowspan="2" |२००९
|दिल्ली -६
|[null दादाजी]
|
|-
|पा
|औरो
|
|-
| rowspan="3" |२०१०
|रंण
|विजय हर्षवर्धन मलिक
|
|-
|तीन पट्टी
|प्रोफ . वेंकट सुब्रमणिम
|
|-
|कंदहार
|लोकनाथ शर्मा
|
|-
|२०११
|बुढ्ढा ... होगा तेरा बाप
|विजय 'विज्जु ' मल्होत्रा
|
|-
|
|
|
|
|-
|२०१५
|पिकू
|भास्कर बॅनर्जी
|
|-
|
|
|
|
|}
 निर्माता
 तेरे मेरे सपने, हिंदी चित्रपट (१९९६)
 मृत्युदाता, हिंदी चित्रपट (१९९७)
 मेजर साब, हिंदी चित्रपट (१९९८)
 अक्स, हिंदी चित्रपट (२००१)
 विरुद्ध... फमिली कम्स फर्स्ट, हिंदी चित्रपट (२००५)
 फमिली: टाइज ऑफ़ ब्लड, हिंदी चित्रपट (२००६)
 पार्श्वगायक
 मी. नटवरलाल, हिंदी चित्रपट (१९७९)
 लावारिस, हिंदी चित्रपट (१९८१)
 नसीब, हिंदी चित्रपट (१९८१)
 सिलसिला, हिंदी चित्रपट (१९८१)
 महान, हिंदी चित्रपट (१९८३)
 पुकार (१९८३)
 तूफ़ान, हिंदी चित्रपट (१९८९)
 जादूगर, हिंदी चित्रपट (१९८९)
 खुदा गवाह, हिंदी चित्रपट (१९९२)
 अक्स, हिंदी चित्रपट (२००१)
 कभी ख़ुशी कभी ग़म, हिंदी चित्रपट (२००१)
 ऑंखें, हिंदी चित्रपट (२००२)
 अरमान, हिंदी चित्रपट (२००३)
 बागबान, हिंदी चित्रपट (२००३)
 देव (२००४)
 एतबार, हिंदी चित्रपट (२००४)
 बाबुल, हिंदी चित्रपट (२००६)
 निशब्द, हिंदी चित्रपट (२००७)
 चीनी कम, हिंदी चित्रपट (२००७)
 दूरवित्रवाणी
 कौन बनेगा करोड़पति (२०००-२००५) .... संचालक
 कॉफी विथ करन (२००५) ..... पाहुणा कलाकार
 रांदेव्हू विथ सिमी गरेवाल (२००६) .... पाहुणा कलाकार
 टायटन अंताक्षरी (२००७) .... पाहुणा कलाकार
चित्रपट
 नमक हलाल (१९८२), हिंदी चित्रपट
 डॉन (१९७८ ), हिंदी चित्रपट
बाह्य दुवे
_URL_
हिंदी चित्रपट अभिनेते
फिल्मफेअर पुरस्कार विजेते
इ.स. १९४२ मधील जन्म
पद्मभूषण पुरस्कारविजेते
पद्मश्री पुरस्कारविजेते
८ वी लोकसभा सदस्य
अलाहाबादचे खासदार
भारतीय राष्ट्रीय चित्रपट पुरस्कारविजेते


text: मुंबई, १२ ऑगस्ट / प्रतिनिधी


मुंबई वृत्तान्त
ठाणे वृत्तान्त
महामुंबई वृत्तान्त
नाशिक वृत्तान्त
नागपूर वृत्तान्त
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- ..पोरकट आणि प्रौढ
- देऊ तेवढेच घेतले पाहिजे
- भाजपची स्वबळाची वाट; शिवसेनेला 'कात्रजचा घाट'
- जबाबदारीचे भान ठेवून बोला!
- 'मोदी स्नाना'ची वेळ झाली!
- पंतप्रधान परदेशातील काळा पैसा खातेधारकांची नावे जाहीर करणार?
- शरद पवार हाफचड्डीच्या प्रेमात कसे पडले? - शिवसेनेचा हल्ला
- सोनिया, राहुल यांचा 'प्लॉप शो'; सभांच्या ठिकाणचे अवघे ४ उमेदवार विजयी
मोस्ट रीड
उन्हाळ्यात शाळांना सुटय़ा असल्या तरी प्रचंड उकाडय़ात, लोडशेडिंग आणि पाणीटंचाईचा सामना करीत प्रवासाला जाणे आता बहुतेकांना जिकिरीचेच वाटू लागले आहे. स्वाभाविकच दिवाळीपासून वर्षांअखेपर्यंत पर्यटनाला निघण्याचे प्रमाण गेल्या काही वर्षांत प्रचंड वाढले आहे. डिसेंबरचा शेवटचा आठवडा या पर्यटन हंगामाचा अगदी उत्कर्षबिंदू! लेह, श्रीनगर, नैनीताल, सिमला ते थेट कन्याकुमारी, उटी, कोडाईकॅनाल आणि आपल्या आसपास अलिबाग, नागाव, इगतपुरी, माथेरानपासून ताडोबा, चिखलदरा.. सगळीकडे अगदी हाऊसफुल्ल आहे. अर्थात त्यामुळे पर्यटनाला जाण्याच्या मुंबईकरांच्या उत्साहावर किंचितही विरजण पडलेले नाही. मुंबईकरांच्या या 'टुरटुर'चा लेखाजोखा!


text:
सुसज्ज असा अत्याधुनिक रेटिना विभाग, पडद्याचा खास 3D OCT स्कॅन, मास्टर आय चेक अप, बी स्कॅन आणि पडद्याच्या सर्व अवघड शस्त्रक्रिया रत्नागिरीत फक्त इन्फिगोमध्ये उपलब्ध आहेत. मधुमेह असणाऱ्यांसाठी १५ ते २५ नोव्हेंबर २०२१ या काळात इन्फिगो आय केअर हॉस्पिटलमध्ये येथे कॉम्प्रिहेन्सिव्ह फंड्स आय चेक अपची मोफत तपासणी केली जाणार आहे. त्याचा लाभ सर्व नागरिकांनी घ्यावा, असे आव्हान इन्फिगो आय केअर हॉस्पिटलचे डॉ. श्रीधर ठाकूर यांनी केले आहे.
इन्फिगो हॉस्पिटलजागतिक मधुमेह दिनजागतिक मधुमेह दिवसडॉ. श्रीधर ठाकूरमधुमेह दिनDiabetes Daydr shreedhar thakur


text:
नेरीत घरोघरी कृत्रिम पाणवठे – पर्यावरण संवर्धन समिती चा उपक्रम – Purogami Sandesh
🔹मास्क व सोसियल डिस्टन्स चे पालन
नेरी(दि.28मार्च):-पक्षी पर्यावरणाचा मौल्यवान घटक आहे. पक्ष्याशिवाय पर्यावरणाचा विचारच करु शकत नाही. तोच घटक नष्ट होण्याच्या मार्गावर आहे. मानवाचा स्वार्थ पक्ष्यांच्या जिवावर उठला आहे. वृक्ष तोड, वनवा , जंगलतोड, रासायनिक खताचा बेसुमार वापर, मोबाइल चा अतिवापर, प्रदुषण, शिकार यामुळे पक्षी नष्ट होण्याच्या मार्गावर आहे.
स़ध्या उष्णतेचा पारा वाढला आहे. पाण्यासाठी पक्षी वणवन भटकत आहे. पाण्याअभावी पक्ष्यांच्या मृत्यू होत आहे. कुठे पाणी मिळेल का ❓ यासाठी पक्ष्यांच्या चिवचिवाट कानी एेकु येत आहे. पाण्यासाठी भटकंती वाढली आहे. ही भटकंती थांबवण्यासाठी पर्यावरण संवर्धन समिती नेरी कडून नेरी येथे घरोघरी झाडावर पक्षी घागर लावण्यात आली. यावेळी पर्यावरण संवर्धन समिती अध्यक्ष कवडू लोहकरे, सुशांत इंदोरकर, तुशांत पिसे, सुदर्शन बावने, आधार गोडघाटे, मयुर कुंदोजवार, रुपेश घोनमोडे, राहुल गहुकर हे उपस्थित होते.


पैजारवाडी प्रतिनिधी :-
पणूत्रे (ता.पन्हाळा) येथे नुकत्याच पार पडलेल्या तालुका स्तरीय विज्ञान प्रदर्शनात विद्यामंदिर वेखंडवाडी (ता.पन्हाळा) या शाळेतील शिक्षकांनी तृतिय क्रमांक मिळवत दुहेरी यश संपादन केले.
विद्यामंदिर वेखंडवाडी शाळेचे मुख्याध्यापक अविनाश माने यांनी तालुका स्तरीय विज्ञान प्रदर्शनात "लोकसंख्या शिक्षणावर" आणि शिक्षक गुलाब बिसेन यांनी "गणित विज्ञान" या विषयावर सादर केलेल्या प्रकल्पाला तृतीय क्रमांक मिळाला .
एकाच शाळेतील दोन्ही शिक्षकांनी मिळवलेल्या या यशामुळे सर्वच स्तरावर त्यांचे कौतुक होत आहे.
पैजारवाडी प्रतिनिधी :-


मुंबई वृत्तान्त
ठाणे वृत्तान्त
महामुंबई वृत्तान्त
नाशिक वृत्तान्त
नागपूर वृत्तान्त
- दिवाळीत विमान, खासगी बसेसचे भाडे दुप्पट
- ध्वनी प्रदूषणाबाबत निवासी क्षेत्र व फटाक्यांसाठी शासनाचे वेगवेगळे निकष
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- सदोष मतदान यंत्रांमुळे भाजप विजयी
- मतदार याद्यांमध्ये फेरफार करण्याचा भाजपचा प्रयत्न
- अस्मितांचा अर्थ आणि अर्थाची अस्मिता
- भाजप अल्पमतातील सरकार स्थापन करणार!
- प्रवीण दरेकर भाजपच्या वाटेवर?
- कामचुकार कर्मचाऱ्यांना यंदा बोनस नाही
- दीपावलीत यंदासुद्धा थंडी गायबच; आज पावसाच्या सरींची शक्यता
- फोटो गॅलरी : माझी रांगोळी! (भाग-४)
मोस्ट रीड
- भाजपसोबत युती करण्यास कुठलीही अडचण नाही - उध्दव ठाकरे
- देवेंद्र फडणवीसच महाराष्ट्राचे नवे मुख्यमंत्री!
- नथुरामने गांधींऐवजी नेहरूंची हत्या करायला हवी होती
- शिवसेनेला फक्त दोनच मंत्रिपदे!
- उद्धव यांना निमंत्रण नाही
- लोकप्रभा दिवाळी अंक २०१४
- अजितदादा, भुजबळ, तटकरेंचे भवितव्य भाजपच्या हाती
- कोकणात काँग्रेसचे अस्तित्वच धोक्यात
साहित्य अकादमी पुरस्कार विजेत्या सदानंद देशमुख लिखित 'बारोमास' या कादंबरीवर आधरित हिंदी चित्रपटाची निवड वॉशिंग्टन येथे होणाऱ्या 'डीसी इन्डिेपेन्डन्ट फिल्म फेस्टिवल'मध्ये करण्यात आली आहे. ६ ते १० मार्च या कालावधीत होणाऱ्या महोत्सवात 'बारोमास' या चित्रपटाचा खेळ रंगणार आहे.
महोत्सवात निवड झालेला हा एकमेव भारतीय चित्रपट असून 'फिचर फिल्म' विभागात अमेरिका, युरोप, कॅनडा, स्विर्झलडमधून आलेल्या चित्रपटांबरोबर 'बारोमास' स्पर्धेत असल्याची माहिती चित्रपटाचे निर्माते पालिप्पुरम साजिथ यांनी दिली आहे. या चित्रपटाची पटकथा महोत्सवातील परिक्षकांना आवडली असून बेंजामिन गिलानी आणि सीमा विश्वास यांच्या अभिनयातून चित्रपटाचा विचार थेट भिडतो, अशा शब्दांत चित्रपटाचे कौतुक करण्यात आल्याचेही पालिप्पुरम यांनी सांगितले.
मूळ विदर्भाचे असलेल्या सदानंद देशमुख यांनी शेतक ऱ्यांची दुख, त्यांचे जगणे जवळून अनुभवले आहे. त्याचे यथार्थ चित्रण या 'बारोमास' कादंबरीत उमटले आहे. त्यांच्या कादंबरीवरील या हिंदी चित्रपटाचे दिग्दर्शन पुण्यातील फिल्म इन्स्टिटय़ूटमधून पदवी घेतलेल्या धीरज मेश्राम याने केले आहे. अमरावती जिल्ह्यातील एका खेडय़ात या चित्रपटाचे चित्रिकरण करण्यात आले आहे. याआधी न्यूयॉर्कमधील दक्षिण आशियाई चित्रपट महोत्सवातही 'बारोमास'ची निवड करण्यात आली होती. वॉशिंग्टन येथे होणाऱ्या चित्रपट महोत्सवात धीरज मेश्राम उपस्थित राहणार असून तेथील चर्चासत्रातही ते सहभागी होणार आहेत.


text:
ुर्बल घटकांचा तसेच महिलांचा सहभाग व त्यायोगे ग्रामीण अर्थच्या वस्तेमध्ये सुधार
7. वनीकरणांचे माध्यमातून शाळकरी विद्यार्थी तथा महिला यांचे कल्याणार्थ केलेले कार्य
8. सामुहिक लागवडीचे कुंपणाविना स्वयंस्फुरूनीने संरक्षण व देखभाल
9. अपरंपारिक उर्जा स्ट्रोंताचा वापर करण्यासाठी जनतेला प्रोत्साहित करणे व त्याच्या वापरासाठी प्रवृत्त करण्याचे केलेले कार्य
10. वनीकरणाच्या संबंधात जनजागृती/ प्रसिध्दी व प्रेरणा याबाबतचे कार्य
11. केलेल्या कार्याचा कालावधी व लागवडीशिष्यी जिवंत झाडांच्या टक्केवारीसह सद्यस्थिती
12. केलेल्या कार्याविषयी काही प्रकाशने/ प्रसिध्दी झाली असल्यास त्याच्या प्रती
13. या अथवा अशा कामासाठी पूर्वी काही पारितोषिके, पुरस्कार, प्रशस्तीपत्रके इ. मिळाली असल्यास त्यांचा तपशिल.
14. अर्ज अग्रेषित करणा- या उपसंचालकांचा शेरा/ शिफारस
15. सहसंचालकांची शिफारस (फक्त मुख्यालयासाठी)
इंदिरा प्रियदर्शनी वृक्षमित्र पुरस्कार
वृक्षरोपण व पडीक जमीन विकासांसंबंधी उत्कृष्ट कार्य करुन इतरांसमोर आदर्श निर्माण करणा-या संस्था तथा व्यक्तीना राष्ट्रीय पडीक जमीन विकास बोर्ड, पर्यावरण व वन मंत्रालय, नवी दिल्ली यांच्या वतीने इंदिरा प्रियदर्शनी वृक्षमित्र पुरस्कार देऊन गोरविण्यात येते. १९८४ पासून हे पुरस्कार देण्यात येतात. सन २००७ पर्यंत महाराष्ट्रातील ३१ व्यक्ती/ संस्था यांना हा पुरस्कार प्राप्त झालेला आहे.
पुरस्कारासाठी खालील प्रमाणे १० संवर्ग करण्यात आलेले आहेत.
1. व्यक्ती
2. पंचायत/ ग्रामसभा/ ग्रामपालिकाची संस्था/ ग्रामवन संरक्षण कमिटी/ ग्राम पालिकाची सहायकी संस्था
3. स्वयंसेवी संस्था ( महिला मंडळे व तसुरण मंडळासहित )
4. जनजागृतीसाठी झटणा-या महिला संस्था
5. शासकीय कर्मचारी ( व्यक्ती )
6. शैक्षणिक संस्था
7. शासकीय यंत्रणा ( जिल्हास्तरपर्यंतच्या )
8. कॉन्पैरेटर सेक्टर ( खाजगी/ सार्वजनिक क्षेत्रातील कंपन्या )
9. नगरपालिका/ महानगरपालिका/ लष्करी छावण्या
10. राज्य शासनाच्या दर्जाच्या संस्था
पुरस्काराची रकम - वरील प्रत्येक संवर्गासाठी १,००,०००/- रुपयांचा एक पुरस्कार . याशिवाय पदक व प्रशस्तीपत्रक
नामांकन प्राप्तीचा अंतिम दिनांक - सर्वसाधारणपणे दरवर्षी दिनांक ३१ मे पर्यंत.
( के.डी. ठाकरे )
उपसंचालक
सामाजिक वनीकरण विभाग,


text:
मुंबई लोकलमध्ये लहान मुलांसोबत प्रवास करणाऱ्या महिलांना आता 'नो एंट्री'! - Marathi News | Only women passengers no children allowed in Mumbai local trains | Latest mumbai News at Lokmat.com
Only women passengers no children allowed in Mumbai local trains
मुंबई लोकलमध्ये महिला प्रवासी लहानमुलांना सोबत घेऊन आल्या तर त्यांना प्रवासाला परवानगी देण्यात येणार नाही, असं रेल्वे प्रशासनानं म्हटलं आहे.
By मोरेश्वर येरम | Follow | Published: November 27, 2020 12:42 PM2020-11-27T12:42:06+5:30 | Updated: November 27, 2020 12:50 PM2020-11-27T12:50:26+5:30
ठळक मुद्देमहिला प्रवाशांसोबत वारंवार लहान मुलं प्रवास करत असल्याचं निदर्शनास आलंयमुंबईतील रेल्वे स्थानकांवर आता गेटवरच आसीएफ जवान तैनात असणारमहिला प्रवाशासोबत लहान मुल आढळल्यास स्टेशनवरुन घरी परतावं लागणार
राज्यात अनलॉकच्या टप्प्यात राज्य सरकारने मुंबईच्या लोकलमधून महिलांना प्रवास करण्याची मूभा दिली होती. पण अनेक महिला आपल्या लहान मुलांसोबत प्रवास करत असल्याचं वारंवार समोर आलं आहे. या पार्श्वभूमीवर मुंबई लोकलमधून महिलांना प्रवास करता येईल, त्यांच्यासोबत लहान मुलांना प्रवासाची परवानगी नाही, अशा स्पष्ट सूचना देण्यात आल्या आहेत.
मुंबई लोकलमध्ये महिला प्रवासी लहानमुलांना सोबत घेऊन आल्या तर त्यांना प्रवासाला परवानगी देण्यात येणार नाही, असं रेल्वे प्रशासनानं म्हटलं आहे. यानुसार आता मुंबईतील प्रत्येक रेल्वे स्थानकावर आरसीएफ जवान तैनात असणार आहे. महिला प्रवाशासोबत लहान मुल आढळून आलं, तर त्या महिलेला प्रवासाची परवानगी मिळणार नाही, असे स्पष्ट करण्यात आले आहे.
मुंबईत लोकलमध्ये सध्या महिला प्रवाशांसह अत्यावश्यक सेवेतील कर्मचाऱ्यांना प्रवासाची मूभा आहे. १७ ऑक्टोबरपासून महिलांच्या प्रवासाला परवानगी मिळाली होती. पण त्यासाठी काही वेळा ठरवून देण्यात आल्या आहेत. महिलांना सकाळी ११ ते दुपारी ३ पर्यंत आणि संध्याकाळी ७ नंतर पुढे शेवटच्या लोकलपर्यंत प्रवास करण्याची परवानगी देण्यात आली आहे.
Web Title: Only women passengers no children allowed in Mumbai local trains
Mumbai Localwestern railwaycentral railwayCoronavirus Unlockमुंबई लोकलपश्चिम रेल्वेमध्य रेल्वेलॉकडाऊन अनलॉक


ाहिनी त्या बातमीची दखल घेतल नसेल तर, पाणी किती मुरलेलं आहे ? हे लक्षात येतं. काही चॅनेल तर एखाद्या नेत्याच्या इतके प्रेमात असतात की, त्या चॅनेल्सना आता त्याच नेत्याच्या नावाने ओळखलं जातं. याला कारणीभूत ते नेते आहेत ? की संपादक ? की तिथले कर्मचारी ? या प्रश्नांची उत्तरं वाचकांनी शोधावीत. अर्थात एखाद्या नेत्याचं किंवा पोलीस अधिका-याचं प्रकरण लावून धरल्यानंतर एक-दोन तासातच वरिष्ठांनी ती बातमी काढून घेण्याचे आदेश देणं, हे ही नवीन नाही. अर्थात वरिष्ठांना कोणाचा तरी फोन आल्यावर त्यांचाही नाईलाजच होतो.
तेजपालांचा धोका ?
तेजपाल प्रकरणामुळे सर्व मीडियालाच धोका निर्माण झाला आहे. पत्रकारिता म्हणजे समाजाला दिशा देणारं पवित्र कार्य आहे. मात्र या पवित्र कार्याला तेजपालांनी नख लावलं. अशा प्रकरणांमुळे पत्रकारांकडे बघण्याचा सामान्यांचा दृष्टीकोन नक्कीच बदलू शकतो. गोव्यात पार्टीसाठी गेलेल्या तेजपालाने सगळ्या मीडियाची बदनामी केली. त्यामुळे आता पत्रकारांची पार्टी, सहल असं ऐकलं तरी काळजात धस्स होतं. गोवा, दिल्लीतलं सोडा आपल्या शहरातही सध्या दबक्या आवाजात ब-याच चर्चा सुरू आहेत. त्या फक्त चर्चाच रहाव्यात, ऐवढी देवाकडे प्रार्थना.
पेड न्यूज, कॉर्पोरेट न्यूज, कॉर्पोरेट रिक्वेस्टचे आव्हान -
लोकसभा विधानसभा निवडणुका जवळ आल्यानं आता अनेकांच्या हाताला खाज सुटली आहे. मतदारसंघांनुसार आढावा घेऊन झाला आहे. सर्व डाटा, आकडेवारीही तयार झाली आहे. अर्थात निवडणुकांचा प्रचार सुरू झाल्यावर यातलं किती छापलं जाईल ? किती ऑन एअर ? जाईल याची काही खात्री देता येत नाही. कारण मागील काही निवडणुका जवळून पाहण्याचा योग आलेला आहे. निवडणुकीच्या काळात पेड न्यूजचं अशोकपर्व जोरात असतं. सर्वपक्षीय आदर्शराव यात असतात. त्या काळात सर्वच बातम्या, लाईव्ह फुकट नसतात. अर्थात हा काही फार मोठा गौप्यस्फोट नाही. सर्वच पत्रकारांना त्याची चांगलीच माहिती आहे. मात्र पेड न्यूजमुळे पत्रकारितेची विश्वसनीयता पुन्हा एकदा खालावणार हे नक्की. त्यातच विविध 'हित'संबंध जपण्यासाठी तळागाळातल्यांशी काडीचाही संबंध नसलेल्या कॉर्पोरेट न्यूज आणि कॉर्पोरेट रिक्वेसटमुळे वृत्तवाहिन्यांच्या पडद्याचा अधिक काळ फालतू बातम्यांसाठी जाणार आहे. त्यामुळे कॉर्पोरेटचं हे लचांड मीडियाच्या गळ्यातून कधी उतरणार ? असा सवाल उपस्थित होतोय.
'कोळसा' खाणीतूनही पत्रकारितेचा हिरा चमकेल -
मागील वर्षी एका स्टिंगच्या प्रकरणात पत्रकारितेचा चांगलाच 'कोळसा' झाला होता. भल्या भल्यांचे स्टिंग करून जगासमोर भ्रष्टाचा-यांचा चेहरा उघड करणारी पत्रकारिताही कशी नागडी आहे, याचं दर्शन देशाला घडलं. यामुळे पत्रकारितेच्या विश्वासनियतेवर प्रश्नचिन्ह उभं राहिलं होतं. मात्र आपल्या देशात अनेक घटना घडत असतात. त्यामुळे आज घडलेली घटना उद्या विस्मरणात जाते. त्याच न्यायानं पत्रकारितेवर आलेलं ते कोळसा बालंटही पुन्हा जमिनीत गाडलं गेलं. मी ही तो विषय जास्त उगळत नाही. कारण कोळसा कितीही उगाळली तरी काळाच. मग तो कोळसा उगाळणारा (संतोष) गोरे असला तरी त्याला काही फरक पडत नाही.
कशासाठी हा लेख ?
मीडियात राहून कशाला ही उठाठेव करायची ? असा प्रश्न आपल्यातल्या अनेकांना पडू शकतो. मात्र आपल्यातील सज्जन वाचक (इतर नव्हे) हे माझ्याबरोबर आहेतच, हे गृहित धरूनच हा प्रपंच केला आहे. आणि अर्थात खरं बोलायला कुणाच्या बापाची भिती कधी नव्हती, आणि राहणारही नाही. त्यातच, 'बुडती हे जन न देखवे डोळा। म्हणोनि कळवळा येतसे' अशी परिस्थिती निर्माण झालेली असल्यानं आपल्या सारख्या पत्रकारांनी मौन साधणंही योग्य ठरणारं नाही. आता सध्या तरी कळवळा या पातळीपर्यंतच आपण आलेलो आहोत. मात्र पुढिल काळात परिस्थिती सुधारली नाही तर आपण सर्वांना संत तुकारामांच्या मार्गानं जावं लागेल. 'भले तरी देऊ कासेची लंगोटी। नाठाळाचे माथी हाणू काठी।', मला वाटतं इतका इशारा पत्रकारितेची वाट लावणा-यांसाठी पुरेसा ठरावा.
खमंग फोडणी - माध्यमं म्हणजे समाजाचा आरसा समजली जातात. हा ब्लॉगही एक माध्यमच असल्यानं हा ही एक आरसाच आहे. पत्रकारितेसमोरून आरसा फिरवण्याचा हा एक छोटासा प्रयत्न होता. या आरशात कोणाचा चेहरा उजळ दिसत असेल तर त


ातील सर्वात मोठे स्वयंपाकघर म्हणून ओळखले जाते. एकावर एक अशी सात मातीची भांडी ठेवून भात शिजवला जातो व सर्वात उंचीवरील भांड्यातील भात सर्वप्रथम शिजतो.
कोणतेही मंदिर म्हटले की त्याबरोबर इतर अनेक मंदिरे आसपास असतात. त्याचप्रमाणे जगन्नाथ मंदिरापासून दीड किलोमीटर अंतरावर लोकनाथ महादेवाचे मंदिर असून त्याच्या समोर पार्वतीसागर नावाचे तळे आहे. शंकराने ब्रह्मदेवाचे पाचवे मुख कापून टाकले अशी एक पौराणिक कथा आहे. ते मुख हातात घेऊन भटकत भटकत शंकर भगवान पुरी येथे आल्यानंतर त्या मस्तकाची उत्तरक्रिया केली म्हणून येथे कपालमोचन मंदिर आहे. जवळच यमेश्वर मंदिर आहे. शंकराने यमाला येथे बोलावून घेऊन शांत केले होते म्हणून यमेश्वर या नावाने हा भाग ओळखला जातो. कार्तिक शुद्ध द्वितीया म्हणजे भाऊबिजेच्या दिवशी येथे मोठा उत्सव साजरा केला जातो.
शहरात निरनिराळ्या कारणांमुळे प्रसिद्ध असलेले असे दहा मठ ऐसपैस पसरलेले आहेत. त्यातील शंकराचार्यांचा गोवर्धन मठ, चैतन्य महाप्रभूंचा गौडीय वैष्णव मताचा राधाकांत मठ तसेच ओरिसा भाषेत भागवत रचणारे संतकवी जगन्नाथदास हे ठळकपणे लक्षात येणारे आहेत.
झाडूवाला राजा
जगन्नाथाच्या रथयात्रेची कित्येक वैशिष्ट्ये आहेत. पुरीच्या गजपती राजघराण्याचा प्रतिनिधी रथयात्रेच्या ठिकाणी आल्यानंतर स्वतःच्या नोकरचाकर, दासदासींना बाजूला ठेवून जमिनीवर उतरतो व सोन्याच्या झाडूने रथयात्रेचा रस्ता साफ करतो. जगन्नाथासमोर नृपनाथाने किती नम्र व्हायचे असते त्याचे हे उत्तम उदाहरण आहे.
जुन्या काळातील एक कथा अशी आहे की, गजपती घराण्याच्या राजाने शेजारच्या राज्याच्या राजकन्येला विवाहासाठी मागणी घातली तेव्हा त्या राजकन्येने मी झाडूवाल्याशी विवाह करणार नाही असे सांगून नकार कळवला. हे ऐकून पुरीच्या राजाला संताप आला व त्याने सेना पाठवून शेजारच्या राजाचा पराभव केला तरीही त्याचे राज्य त्याला परत केले व राजकन्येला आपल्या प्रधानाच्या ताब्यात दिले आणि सांगितले की, उद्या सकाळी हिच्या नजरेला जो झाडूवाला पडेल त्याच्याशी विवाह करून टाक. राजाचा प्रधान बुद्धिमान होता. त्याने एक युक्ती केली. सकाळी राजा जिथे फिरायला जातो तिथे तो राजकन्येला घेऊन आला व राजाला म्हणाला, तिच्या योग्यतेला शोभेल असा तू एकमेव झाडूवाला आहेस. प्रधानजीचे चातुर्य ओळखून राजाने त्या राजकन्येशी विवाह केला.
अक्षुण्ण परंपरा
जगन्नाथाचे मंदिर हे जगातील सर्वात मोठे कृष्णमंदिर आहे. तशीच रथयात्राही जगप्रसिद्ध आहे. या रथयात्रेच्या दरम्यान पुरीनगरीतील रहिवासी घरात देवपूजा करत नाहीत. सर्वजण अमंगळ भेदाभेद विसरून रथ ओढतात. रथचक्राच्या खाली पडून मरण पावल्यास मोक्ष मिळतो असा विश्वास असल्यामुळे रथासमोर उडी घेऊन जीवन संपवणार्यांचीही पूर्वी खूप संख्या असायची. जणू जगन्नाथाची रथयात्रा यासाठीच प्रसिद्ध आहे असे मानून यात्रेची जगभर बदनामी करण्याचा इंग्रजांनी प्रयत्न केला होता. आता ही प्रथा आपोआपच बंद पडलेली आहे.
जगन्नाथ या नावातच सर्वकाही येते. तो जगाचा नाथ आहे. त्याचा रथ ओढला जातो तेव्हा कोण किती शक्ती लावतो याचा पत्ता लागत नाही. म्हणूनच संसाराच्या गाड्याला जगन्नाथाचा रथ म्हटले जाते. माणूस जे काही प्रयत्न करतो ते सर्व तो एकटा करत नसतो तर तो जगन्नाथाचा रथ ओढत असतो. त्यात कोणाचा किती वाटा असेल हे सांगता येत नाही. चैतन्य महाप्रभूनी 'हरी बोल' हा आदेश सर्वांना दिला व 'हरे रामा हरे कृष्णा' हा गजर पूर्व भारतातील भजनी मंडळीच्या तोंडी घातला. यंदा अडचणी आलेल्या असल्या तरी स्थानिक मंडळीनी ही परंपरा अक्षुण्ण चालू ठेवली याबद्दल त्यांचे आभार मानलेच पाहिजे.


text:
ठळक घटना आणि घडामोडी
जानेवारी-जून
 जानेवारी १७ - जपानमधील कोबेत ७.३ मापनाचा भूकंप. ६,४३३ ठार. अपरिमित वित्तहानी.
 फेब्रुवारी ७ - इ.स. १९९३ च्या वर्ल्ड ट्रेड सेंटरवरील हल्ल्याच्या सूत्रधार राम्झी युसुफला पाकिस्तानात इस्लामाबाद येथे अटक.
 फेब्रुवारी १७ - संयुक्त राष्ट्रांच्या मध्यस्थीनंतर पेरू व इक्वेडोरने युद्धसंधि केला.
 फेब्रुवारी २१ - अल्जीरियातील कारागृहात उठाव. ४ रक्षक व ९६ कैदी ठार.
 फेब्रुवारी २१ - स्टीव फॉसेटने गरम हवेच्या फुग्यातुन एकट्याने पृथ्वीप्रदक्षिणा पूर्ण केली.
 मार्च २ - बारिंग्ज बँकचा घोटाळ्यात निक लीसमला अटक.
 मार्च ३ - सोमालियातून संयुक्त राष्ट्रांचे शांतिदल बाहेर पडले.
 एप्रिल १९ - ओक्लाहोमा सिटी येथे आल्फ्रेड पी. मरा फेडरल बिल्डींग मध्ये अमेरिकन अतिरेक्यांनी बॉम्बस्फोट घडवला. १६८ ठार.
 मे १७ - जॉक शिराक फ्रांसच्या राष्ट्राध्यक्षपदी.
 मे १८ - अलेन जुप्पे फ्रांसच्या पंतप्रधानपदी.
 मे २३ - जावा संगणक भाषेची अधिकृत घोषणा.
 मे २५ - बॉस्नियाच्या सर्ब सैन्याने ७२ तरुणांना ठार मारले.
 जून २९ - दक्षिण कोरियाची राजधानी सोलमध्ये दुकानाची इमारत कोसळली. ५०१ ठार, ९३७ जखमी.
जुलै-डिसेंबर
 जुलै ११ - अमेरिका व व्हियेतनाममध्ये राजनैतिक संबंध पुनःप्रस्थापित.
 जुलै ११ - स्रेब्रेनिकाची कत्तल - युगोस्लाव्हिया व बॉस्नियाच्या सैन्याने स्रेब्रेनिका शहर काबीज केले व ८,००० व्यक्तींना ठार मारले.
 जुलै ११ - क्युबाना दि एव्हिएशनचे ए.एन.२४ प्रकारचे विमान कॅरिबियन समुद्रात कोसळले. ४४ ठार.
 जुलै १७ - अमेरिकेत उष्ण हवेची लाट. ४०० मृत्युमुखी.
 जुलै १८ - कॅरिबिअन समुद्रातील मॉॅंतसेरात द्वीपावरील सुफ्रीयेर ज्वालामुखीचा उद्रेक. राजधानी प्लिमथ उद्ध्वस्त.
 जुलै २५ - पॅरिसच्या उपनगरी रेल्वेत स्फोट. ८ ठार, ८० जखमी.
 जुलै २८ - आल्बेर्तो फुजिमोरी दुसऱ्यांदा पेरूच्या राष्ट्राध्यक्षपदी.
 डिसेंबर २८ - कझाखस्तानमधील बैकानूर अंतराळतळावरून भारताच्या आय.आर.एस.-१सी या दूरसंवेदन उपग्रहाचे प्रक्षेपण.
जन्म
 ६ सप्टेंबर - मुस्तफिझुर रहमान, बांग्लादेशी क्रिकेट खेळाडू.
मृत्यू
 जानेवारी २ - सियाद बारे, सोमालियाचा राष्ट्राध्यक्ष.
 फेब्रुवारी १ - मोतीराम गजानन रांगणेकर, मराठी नाटककार
 फेब्रुवारी ८ - भास्करराव सोमण, भारताचे माजी नौदलप्रमुख, व्हाईस ॲडमिरल.
 फेब्रुवारी १४ - उ नु, म्यानमारचा राजकारणी.
 मे ५ - मिखाईल बॉट्व्हिनिक, रशियाचा बुद्धिबळपटू.
 मे २४ - हॅरोल्ड विल्सन, युनायटेड किंग्डमचा पंतप्रधान.
 जून ९ - प्रा. एन. जी. रंगा, ज्येष्ठ स्वातंत्र्य सैनिक, संसदपटू.
 ऑगस्ट ३१ - बियंत सिंग, पंजाबचा मुख्यमंत्री
 सप्टेंबर १८ - काका हाथरसी, हिंदी कवी.
इ.स. १९९५
इ.स.च्या १९९० च्या दशकातील वर्षे
इ.स.च्या २० व्या शतकातील वर्षे
इ.स.च्या २ ऱ्या सहस्रकातील वर्षे


मुंबई वृत्तान्त
ठाणे वृत्तान्त
महामुंबई वृत्तान्त
नाशिक वृत्तान्त
नागपूर वृत्तान्त
- दिवाळीत विमान, खासगी बसेसचे भाडे दुप्पट
- ध्वनी प्रदूषणाबाबत निवासी क्षेत्र व फटाक्यांसाठी शासनाचे वेगवेगळे निकष
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- शिवसेनेला फक्त दोनच मंत्रिपदे!
- अमेरिकन छायाचित्रकाराकडून मोदींच्या फेसबूक पेजवर उचलेगिरीचा आरोप
- गडकरींना दिल्लीश्वरांचा आशीर्वाद
- संघशक्तीच्या मैदानात शिवशक्तीकडून भीमशक्तीचा पराभव
- गड जिंकण्याची घाई
- दूध कसे परवडणार?
- दिवाळीत पोलिसांना उसंत पण सतर्कता कायम
मोस्ट रीड
- भाजपसोबत युती करण्यास कुठलीही अडचण नाही - उध्दव ठाकरे
- देवेंद्र फडणवीसच महाराष्ट्राचे नवे मुख्यमंत्री!
- संघाचं मुखपत्र म्हणते.. 'गोडसेने गांधींऐवजी नेहरुंना मारायला हवं होतं'
- शिवसेनेला फक्त दोनच मंत्रिपदे!
- उद्धव यांना निमंत्रण नाही
- अजितदादा, भुजबळ, तटकरेंचे भवितव्य भाजपच्या हाती
- लोकप्रभा दिवाळी अंक २०१४
- कोकणात काँग्रेसचे अस्तित्वच धोक्यात
केंद्रीय गृहमंत्री आणि इतर उभय नेत्यांनी पंतप्रधानांच्या निवासस्थानी भेट घेऊन दिल्ली सामूहिक बलात्काराच्याघटने संदर्भात पंतप्रधान मनमोहन सिंग यांच्याशी सविस्तर चर्चा केली. या प्रकरणावर मी स्वत: लक्ष ठेवून असल्याचे सुशीलकुमार शिंदे यांनी पंतप्रधानांना सांगीतले. दिल्लीकरांमध्ये सुरक्षेची भावना रुजवा आणि बलात्काराच्या घटना पुन्हा घडणार नाहीत याची काळजी घ्या असे पंतप्रधान मनमोहन सिंग यांनी केंद्रीय गृहमंत्री सुशीलकुमार शिंदे यांना सांगितले आहे. या बलात्काराच्या घटनेवरून देश भरात ठिकठिकाणी आंदोलने, मोर्चा, निदर्शने केली जात आहेत. या घटनेमुळे दिल्लीसह देशभरातील पोलिसांना सतर्क राहण्यास सांगितले आहे. तरीसुद्धा संपुर्ण देशभरात दर दिवसाआड बलात्काराच्या घटना घडत असल्याने नागरिकांच्या भावनांचा उद्रेक होत आहे. याचीच प्रतिक्रीया आज दिवसभर दिल्लीत पहायला मिळाली. देशभर, या बलात्कारी आरोपींना फाशी देण्याची मागणी केली जात आहे त्यामुळे पंतप्रधान आणि गृहमंत्र्यांची हि भेट महत्वपूर्ण असल्याचे वर्तवण्यात येत आहे.


text:
्राहकाने १० टक्के भरल्यावर विकासकानेच माघार घेतली किंवा काही अडचण झाली तर ग्राहकाकडे कोणताच पर्याय नाही.
'गृहखरेदी करताना सर्व गोष्टींची शहानिशा व उपयुक्तता बघूनच घर खेरदी केली पाहिजे, मग १० टक्के रक्कम भरून प्रोफाइल फंडिंग मिळणार यासाठी ग्राहक मुळीच बळी पडणार नाही, 'असे मत ठाण्यातील संतोष पानसे यांनी व्यक्त केले आहे.
एकंदरच ग्राहकांचा प्रतिसाद पाहता प्रोफाइल फंडिंगचं गाजर फार काळ मार्केटमध्ये टिकणार नाही असंच दिसतंय. त्यात नुकतंच मध्यवर्गीय ग्राहकांसाठी मोदी सरकारने गृहकर्जावर ३ ते ४ टक्क्यांची सूट दिली आहे. पहिल्यांदाच गृहखरेदी करत असलेल्या ग्राहकांना हे फायदेशीर ठरणार आहे. तसेच यामुळे फसवणुकीचे प्रकारही कमी होतील असंही काही ग्राहकांचं म्हणणं आहे. प्रोफाइल फंडिंग हे मायक्रो मार्केटमध्ये वापरलं जातं. कोणतेही विकासक किंवा ग्राहक यांना बँकेकडून कर्ज घेण्यास किंवा करून देण्यास अडचणी असतील तर त्यांच्यासाठी हा एक उत्तम पर्याय ठरू शकतो. शिवाय यामुळे काही प्रमाणात का होईना विकासकाच्या घरांची विक्री वाढू शकते. प्रोफाइल फंडिंगचे नुकसान म्हणजे विकासक संबंधित खासगी वित्त कंपनीकडून बांधकाम पूर्ण करण्यासाठी कर्जाच्या रूपात काही रक्कम घेतो. ग्राहकाला फक्त १० टक्के रक्कम भरायची आहे असे सांगून ताबा मिळेपर्यंत विकासक हप्ते भरेल असे सांगितले जाते. मात्र मुळात ते विकासकाने घेतलेल्या कर्जरूपी रकमेचे व्याज असते. ज्यामुळे ग्राहकाच्या कर्जावर काहीही परिणाम होत नाही. शिवाय ताबा मिळेपर्यंत ग्राहकाची १० टक्के रक्कम ही सुरक्षित असल्याचे सांगितले जाते. या स्कीम्स ग्राहकाला सुचवण्यामागचे कारण म्हणजे खरेदी वाढवणे व व्यवसायात फारशी विश्वसनीयता न मिळणे. दुसरीकडे घराचा ताबा मिळेपर्यंत ग्राहकाला काहीही अडचण निर्माण नाही झाली तरी ताबा मिळाल्यानंतर घराचे बांधकाम चांगल्या प्रतीचे नसेल तर याचा भरुदड ग्राहकालाच बसेल यात शंका नाही, अशी माहिती पोद्दार हाऊसिंगचे रोहित पोद्दार यांनी या योजनाविषयी दिली आहे. तसेच ग्राहकांनी कोणत्याही अशा योजनाला पडताळूनच निर्णय घ्यावा, तसेच त्याला बळी पडू नये असेही त्यांनी सांगितले.


text:
जेम्स की (जन्म:१४ जानेवारी १९७२) हा एक ब्रिटीश अभियंता आहे जो फॉर्म्युला वन मध्ये मॅकलरेनसाठी कार्यकारी तांत्रिक संचालक म्हणून काम करतो.
जेम्स की यांनी नॉटिंगहॅम विद्यापीठात यांत्रिक अभियांत्रिकीचे शिक्षण घेतले. लोटस इंजिनीअरिंगने त्यांना १९९६ मध्ये त्यांची पदवी प्रायोजित केली.
फॉर्म्युला वन
डेटा अभियंता म्हणून अनेक वर्षे काम केल्यावर १९९८ मध्ये की जॉर्डन ग्रां प्रीमध्ये सामील झाला. त्यानंतर ताकुमा सातोसाठी रेस इंजिनियर बनला. विंड टनेलमध्ये एका वर्षानंतर त्याने व्हेईकल डायनॅमिक्स विभागात बदली केली, अखेरीस जॉर्डन ग्रां प्री म्हणून संघाच्या शेवटच्या काही हंगामांमध्ये विभाग प्रमुख बनला.
संघाची मालकी MF1 रेसिंगकडे हस्तांतरित झाल्यानंतर काही काळानंतर, तांत्रिक समन्वयक म्हणून थोड्या कालावधीनंतर २००५ मध्ये ते तांत्रिक संचालक बनले . सॅम मायकेल सोबत २००४ च्या मोसमात वयाच्या ३३ व्या वर्षी विल्यम्स F1 संघाचे तांत्रिक संचालक बनले होते. स्पायकर F1 द्वारे फोर्स इंडिया F1 मधून संघाच्या संक्रमणादरम्यान की ने आपले स्थान कायम ठेवले.
एप्रिल २०१० मध्ये त्याने सॉबर टीममध्ये सामील होण्यासाठी फोर्स इंडिया सोडले आणि विली रॅम्पफच्या जागी तांत्रिक संचालक म्हणून नियुक्त केले. फेब्रुवारी २०१२ मध्ये ब्रिटीश-आधारित संघांपैकी एकासह एक अज्ञात ऑफर स्वीकारण्यासाठी निघण्यापूर्वी तो जवळजवळ दोन वर्षे तेथे राहिला.
६ सप्टेंबर २०१२ रोजी, जेम्स के स्कुडेरिया टोरो रॉसोला जियोर्जिओ अस्केनेल्लीच्या जागी तांत्रिक संचालक म्हणून सामील झाल्याची घोषणा करण्यात आली.
२६ जुलै २०१८ रोजी, मॅक्लारेनने पुष्टी केली की जेम्स के ने टीम गॉसच्या जागी टीमचे तांत्रिक संचालक होण्यास सहमती दर्शविली. २२ फेब्रुवारी २०१९ रोजी ऑस्ट्रेलियन ग्रांप्री नंतर २५ मार्च २०१९ पासून की मॅक्लारेनमध्ये सामील होणार असल्याची घोषणा करण्यात आली. तो रेसिंग डायरेक्टर म्हणून अँड्रिया स्टेला आणि प्रॉडक्शन डायरेक्टर म्हणून पियर्स थाईन यांच्यासोबत टीम प्रिन्सिपल अँड्रियास सीडल यांच्या नेतृत्वाखाली एक त्रयस्थ संघ तयार करतो..
संदर्भ
फोर्स इंडिया
पुरुष चरित्रलेख


text:
तिनसुकिया जिल्हा (आसामी: তিনিচুকীয়া জিলা) हा भारताच्या आसाम राज्याच्या २७ जिल्ह्यांपैकी एक जिल्हा आहे. आसामच्या ईशान्य भागात अरुणाचल प्रदेश व नागालॅंड राज्यांच्या सीमेजवळ ब्रह्मपुत्रा नदीच्या खोऱ्यात वसलेल्या तिनसुकिया जिल्ह्याची लोकसंख्या २०११ साली १३.१६ लाख होती. ह्याचे प्रशासकीय केंद्र तिनसुकिया येथे आहे.
बाह्य दुवे
अधिकृत संकेतस्थळ
आसाममधील जिल्हे


text:
कुण्या एकीची गोष्ट | Marathi Tragedy Story | Pranjalee Dhere
कुण्या एकीची गोष्ट
7 mins 705 7 mins 705
Marathi Story : #4933 Marathi Story Tragedy : #849
समर्पण ओढ उशीर एकटी
पहाटे पाचचा अलार्म वाजला तशी ती उठली. तन्मयला उठवायला हवं. नाहीतर ट्रीपला जायला उशीर व्हायचा उगाच. त्याला उठवून, त्याच सगळ आवरून ती ताराला उठवायला गेली. दोघांना उठवून, त्याचं सगळ आवरून देऊन, त्यांना रवाना करून तिने तिचं आवरायला घेतल. सगळ आवरून, मग शेवटी बाबांना उठवलं, त्याचं सगळ मार्गी लावून ती तिच्या रोजच्या वेळात ऑफिसला गेली. तिची रोजची सकाळ अशीच व्हायची. एखादा तास मागे-पुढे, पण फारसा फरक नाही. एका संथ रेषेत आणि प्रवाहात तिचं आयुष्य चाललं होत. त्यात फारसा बदल आता तिला अपेक्षित नव्हता. वाट्याला आलेलं आयुष्य तिने जसाच्या तसं पत्करलं होतं.
एक दिवस तिच्या ऑफिसमध्ये तिला तो दिसला आणि तिचं अवघं आयुष्य ढवळून गेला. मनातल्या त्या गाडून टाकलेल्या सुप्त भावना परत एकदा वर आल्या त्याला बघून. डोळे भरून तिने त्याला पाहिलं. त्याचं मात्र लक्षच नव्हत. अजूनही तसाच, तेवढाच रुबाबदार दिसतं होता तो. काम संपवून घरी निघताना तिला तोच आठवत राहिला. ऑफिसहून घरी आल्यावर बाबा, तन्मय, ताराचं सगळ आवरून ती तिच्या रूममध्ये गेली. उद्या रविवार असल्यामुळे कुणाची काही घाई नव्हती. बेडवर डोळे बंद करून पडून राहिली त्याच्या विचारात, पाणी येत राहिलं मिटल्या डोळ्यांमधून. विचारांमध्ये असताना कधीतरी गाढ झोप लागली तिला.
सकाळी अंघोळीला गेल्यावर शॉवर खाली ती उभी राहिली आणि आपल्या शरीराला न्याहाळत राहिली. त्याचे जुने स्पर्श आठवून शहारत राहिली. आपले ओघळलेले स्तन बघून वाढत्या वयाचा राग आला तिला. डोक्यावरून शॉवरचं पाणी वाहत जात होत, आणि तिच्या डोळ्यांसमोरून तिचाच भूतकाळ. जो त्याच्या दिसण्याने परत जिवंत झाला. कॉलेज मध्ये असताना भेटलेले ते दोघे. आधी मैत्री, मग मैत्रीपेक्षा जरा अधिक काही, मग मैत्री की प्रेम या सीमारेषेवरचे ते दोघे, मग सरतेशेवटी प्रेम. आकंठ प्रेम. या प्रेमात कॉलेजची तीन वर्षे भरकन निघून गेली. पुढच्या दोन वर्षात त्यांच्या या प्रेमाला शारीरिक सुखही हवंय हे त्या दोघांनाही कळून आल. मग कधी मित्राच्या रूम वर, तर कधी तिच्या घरी कुणी नसताना, तर कधी त्याच्या घरी. तो स्पर्श आठवून ती गार पाण्यातही गरम झाली आणि तिला दरदरून घाम फुटला. समर्पणातलं सुख तिला आजही सुखावून गेलं.
अंघोळीच ते पाणी आणि भूतकाळ दोघेही वाहूनचं जाताएत तिच्या डोळ्यांसमोरून. शिक्षण झालं, दोघांनाही नोकरी लागली. आता आपल्या नात्याला अधिकृत नाव द्यायला हवं, घरी सांगायला हवं असं त्या दोघानाही वाटायला लागलं. त्याच्या घरून त्याच्यासाठी मुलगी बघायला सुरुवात देखील झालेली. लहानपणापासून आई तिची अगदी जवळची, जीवाभावाची मैत्रीण. तिने आईला सगळं सांगितलं. अगदी पहिल्या भेटीपासून ते त्याच्याशीचं लग्न करण्याची इच्छा आहे इथपर्यंत सगळं. बाबांशी आई बोलली आणि बाबांनी होकार दिला तो दिवस तिला अगदी जसाच्या तसा आठवला. सगळ कस छान, आखीव-रेखीव होत. आणि अचानक दृष्ट लागावी तशी साध्या तापाने आई तिला सोडून गेली. तिच्याहून सहा वर्षांनी लहान असलेल्या तिच्या जुळ्या बहिणभावाची जबाबदारी तिच्यावर टाकून. आईच्या पश्चात इतकी वर्ष तिनेच तो संसार सांभाळला. तिची स्वतःची संसाराची स्वप्न मात्र फाटून गेली या सगळ्यात. त्याच्या घरचे थांबायला तयार नसल्यामुळे त्याने नाईलाजाने का होईना लग्न केलं. तिला हे कळल तेव्हा आपण किती असहाय आहोत हे तिला जाणवून आलं. आईची खूप आठवण आली आणि ह्यात असलेल्या वडिलांचा प्रचंड राग आला, भावंडांचा राग आला, सगळ जग पेटवून द्याव अशी तीव्र इच्छा झाली तिला पण तिने यातलं काहीही केलं नाही. झालं ते स्वीकारलं आणि जगण सुरूच ठेवलं.
ताराने बाथरूमच दार वाजवलं तेव्हा तिची तंद्री भंगली. विचारातून बाहेर येऊन तिने पटकन अंघोळ उरकली. रविवार तसा कंटाळवाणाचं गेला. दुसऱ्या दिवशी ऑफिसला जाताना उगाच ती आरशासमोर जास्त रेंगाळली. काजळ जरा जास्तच दाट घातलं तिने डोळ्यात. ऑफिसला गेल्यावर तिची नजर उगाच त्याची वाट पाहत राहिली. खूप वर्षांनी ही हुरहूर अनुभवत होती ती. तो आला आणि सरळ बॉसच्या


text:
ल संशोधन
 ब) ग्राहक समूह
 क) माहितीचे सारणीयन
 ड) वस्तू नुतनीकरण
 इ) दुकानाची हिट्रेब तपासणी
 फ) विपणन संबंधी गोपनीय माहितीचे संकलन (Marketing Intelligence)
प्र. २ खालीलपैकी कोणत्याही दोहे उत्तरे लिहा. (१६)
 अ) अत्यधुनिक विपणन पद्धतीमध्ये विपणन संशोधनाची वाढती गरज विस्तृतपणे स्पष्ट करा.
 ब) विपणन संशोधनाच्या मर्यादा स्पष्ट करा.
 क) विपणन संशोधनाची व्याप्ती स्पष्ट करा.
प्र. ३ खालीलपैकी कोणत्याही दोहोंची उत्तरे लिहा. (१६)
 अ) ग्राहक संशोधनाची गरज स्पष्ट करा.
 ब) टपाळाद्वारे सर्कळक्षण म्हणजे काय? माहिती गोळा करण्याच्या हा पद्धतीचे गुण आणि दोष स्पष्ट करा.
 क) प्रश्नावली म्हणजे काय? आदर्श प्रश्नावली तथार करताना कोणती वैशिष्ट्ये विचारात घ्यावी लागतात.
प्र. ४ खालीलपैकी कोणत्याही दोहोंची उत्तरे लिहा. (१६)
 अ) नमुना धोण्याच्या पद्धती विस्तार करा.
 ब) माहितीचे वर्गीकरण व माहितीचे सांकेतिकीकरण यातील फरक स्पष्ट करा.
 क) चांगल्या संशोधन अहवालातील अंतर्भूत गोटर्नची थोडकयात चर्चा करा.
प्र. ५ खालीलपैकी कोणत्याही दोहोंची उत्तरे लिहा. (१६)
 अ) स्वतंत्र विपणन संशोधन विभागाचे महत्त्व स्पष्ट करा.
 ब) ग्रामीण बाजारपेटांच्या दृष्टीने संशोधनाचे महत्त्व स्पष्ट करा.
 क) विपणन संशोधनाच्या बाबतीतील व्यावसायिक तत्त्वे व मूल्यांवर टिपणी लिहा.
विभाग २
प्र. ६ खालीलपैकी कोणत्याही चारवर टीपा लिहा (२०)
अभ्यासक्रम (SYLLABUS)
(सुधारित शैक्षणिक वर्ष २०१७-१८ पासून)
घटक १ विपणन संशोधन ओळख
विपणन संशोधन – व्याख्या व वाढ – विपणन माहिती पद्धती आणि विपणन संशोधन –
विपणन संशोधनाचे वाढते महत्त्व – विपणन संशोधनाचे फायदे व प्रश्न – उदारीकरण व विपणन
संशोधन.
घटक २ विपणन संशोधनाच्या शाखा
महत्त्व – वस्तू संशोधन, किमत संशोधन, स्थल संशोधन – वृद्धी संशोधन विक्री व
जाहिरात संशोधन, ग्राहक संशोधन संबंधित घटक – चाचणी विपणन – दुकान अंकेक्षण –
विपणन घटना संशोधन.
घटक ३ विपणन संशोधनाच्या पद्धती
टेबल संशोधन – क्षेत्र परिश्लेषण – निरीक्षण – कचरा पुढऱ्यांकरण – प्रायोगिक पद्धती -
ग्राहक मंडळे
घटक ४ विपणन संशोधन प्रक्रियेची तंत्रे
विपणन संशोधन प्रक्रियेतील पायनांचा सविस्तर अभ्यास – लोकसंख्या नमुना –
नमुन्याच्या पद्धती – नमुना चेपण्याच्या पद्धतीचा तौलनिक अभ्यास.
तथ्य संकुलनाचे स्त्रोत – प्राथमिक स्त्रोत – दुय्यम स्त्रोत – तौलनिक फायदे व तोटे -
प्राथमिक तथ्ये व दुय्यम तथ्ये गोष्टा करण्याच्या पद्धती – प्रश्नावली – प्रश्नावली ढाचा व अंतीम
प्रश्नावली – प्रश्नांचे प्रकार – का ? चाचणी – प्रश्नावलीचे फायदे.
तथ्य प्रक्रिया – संस्करण – वर्गीकरण – सारणीकरण – निर्वचन – लोकप्रिय
सांख्यिकीय पद्धतीचा उपयोग – समाजिक शास्त्रांकरिता सांख्यिकीय संग्रह ? ? ? ? तथ्य
प्रक्रियेचे तंत्रज्ञान – अहवाल तयार करणे – प्रकार – घटक – आवश्यक वैशिष्ट्यचे महत्त्व.
घटक ५ विपणन संशोधन प्रक्रियेचे संघटन
स्वतंत्र विपणन संशोधन विभाग – व्यावसायिक संघटना – फायदे व मर्यादा –
भारतातील व्यावसायिक विपणन संशोधन संस्था – स्वतःच्या व भाडे कराराने घेतलेल्या विपणन
संशोधन क्रियाचा तौलनिक अभ्यास.
घटक ६ ग्रामीण विपणन आणि विपणन संशोधन
ग्रामीण विपणनाची वेशिष्टत्वे – ग्रामीण विपणनाची वाढ होण्यास कारणीभूत असलेले घटक – ग्रामीण विपणनात विपणन संशोधनाचे महत्त्व.
घटक ७ विपणन संशोधनातील वर्तमान घटना
प्राथमिक वर्त्तू विपणन – वित्तीय प्रतिभूती विपणन – सेवा विपणन व आंतरराष्ट्रीय विपणनातील विपणन संशोधनाची भूमिका.
विपणन संशोधनातील व्यावसायिक दर्जा – मूल्ये – विपणन संशोधनातील सामाजिक जबाबदारी.
T.Y.B.Com - Marketing Research - Syllabus
UNIT - I: Introduction to marketing Research.
Marketing Research - Definition and Growth - Marketing Information System and Marketing Research - Growing importance of Marketing Research - Advantage and problems of Marketing Research - Liberalisation and Marketing Research.
UNIT - II: Branches of Marketing Research
Importance - Components with reference to Product Research, Price Research - Placing Research, Promotion Research, Sales and Advertising Research, Consumer's Research, Test Marketing - Shop Audit, Research for Marketing Events.
UNIT - III: Methods for Conducting Marketing Research
Desk Research - Field investigation - Observation - Garbage Analysis - Experimentation - Consumer Panel - Shop Audit.
UNIT - IV: Techniques of Conducting Marketing Research
Detailed study of steps involved in Marketing Research - Population - Sampling - Methods of sampling - Comparative Study of methods' of Sampling
Sources of Collection of Data - Primary Sources - Secondary Sources - Comparative Advantages and Disadvantages - Methods of Collecting Primary & Secondary Data - Questionnaire - Plot & Final Questionnaire - Types of Questions - Why Test - Advantages of Questionnaire
Data Processing - Editing - Classification - Tabulation - Interpretation - Use of popular Statistical Methods - SPSS - Technology in Data Processing
Reporting - Types - Contents - Essentials - Significance
UNIT - V: Organising Marketing Research Activity
Separate Research Department - Professional Agencies - Advantages and Limitations - Professional Marketing Research Agencies in India.
Comparative Study Between Owned and Hired Marketing Research Activities.
UNIT - VI: Rural Marketing and Marketing Research
Features of Rural Market - Factors contributing to the Growth of Rural Marketing - Significance of Marketing Research in Rural marketing
UNIT - VII: Current affairs
Profile of Marketing Research - Research in Commodity Marketing - Financial Security Marketing - International


text:
Agriculture news in Marathi, Raising of chemical-based vegetable production, export cluster: Adhalrao Patil | Agrowon
रसायनमुक्त भाजीपाला उत्पादन, निर्यात क्लस्टर उभारा ः आढळराव पाटील
पुणे ः राष्ट्रीय कृषी उच्चाधिकारी समितीने रसायनमुक्त शेतीमाल उत्पादन आणि निर्यातीसाठी जुन्नर किंवा भीमाशंकर येथे विशेष क्लस्टर उभारण्याची शिफारस निती आयोगाला करावी, अशी मागणी माजी खासदार आणि शिवसेनेचे उपनेते शिवाजीराव आढळराव पाटील यांनी उच्चाधिकार समितीचे निमंत्रक मुख्यमंत्री देवेंद्र फडणवीस यांच्याकडे पत्राद्वारे केली आहे.
देशाच्या कृषी क्षेत्रात आमूलाग्र परिवर्तन घडवण्यासाठी निती आयोगाच्या वतीने राष्ट्रीय पातळीवर राष्ट्रीय उच्चाधिकार समितीची स्थापना केली आहे. या समितीमध्ये ६ विविध राज्यांच्‍या मुख्यमंत्र्यांसह केंद्रीय कृषिमंत्री नरेंद्रसिंह तोमर यांची नियुक्ती केली आहे. ही समिती देशातील कृषी, पणन, पशुसंवर्धन आणि निर्यात क्षेत्रात सकारात्मक परिवर्तन घडवण्यासोबतच शेतकऱ्यांचे उत्पन्न वाढवण्यासाठी विविध उपाययोजना सुचवणार आहे. यामुळे या समितीने उत्तर पुणे जिल्ह्यात रसायनमुक्त शेतीमाल उत्पादन आणि निर्यातीसाठी विशेष क्लस्टर उभारण्याची मागणी आढळराव पाटील यांनी केली आहे. या मागणीबाबत लिहिलेल्या पत्रामध्ये आढळराव यांनी म्हटले आहे की, ''महाराष्ट्रातील शेतीप्रधान असलेल्या उत्तर पुणे जिल्ह्याचे मी प्रतिनिधित्व करत आहे. यामध्ये जुन्नर, खेड, आंबेगाव, शिरूर या शेतीप्रधान तालुक्यांचा समावेश आहे. हा प्रदेश निसर्ग आणि शेतीसमृद्ध असून, शेतकरी अत्याधुनिक तंत्रज्ञानाच्या वापरातून निर्यातक्षम फळे भाजीपाल्याचे उत्पादन घेत आहे. या प्रदेशातील बहुतांश भाजीपाला हा मुंबईसह देशाच्या विविध भागांत पाठविला जात आहे. यामुळे या परिसरातील शेतीमाल निर्यातीला प्रोत्साहन देण्यासाठी क्लस्टर उभारणे आवश्‍यक आहे.
''हे क्लस्टर तळेगाव दाभाडे (ता. मावळ) येथील फ्लोरिकल्चर पार्कच्या धर्तीवर 'रसायनमुक्त भाजीपाला उत्पादन आणि निर्यातीसाठी प्रोत्साहन देणारे असावे. शेतीतील वाढत्या रसायनांच्या वापरामुळे मानवी आरोग्यावर विपरित परिणाम दिसू लागले आहेत. यामुळे देशांर्गत आणि परदेशांतून रसायनमुक्त भाजीपाल्याची मागणी वाढत आहे. बाजारपेठेची ही गरज आणि शेतकऱ्यांचे उत्पन्न दुप्पट करणारे पंतप्रधान नरेंद्र मोदी यांचे स्वप्न साकारण्यासाठी क्लस्टरची नितांत गरज आहे. या मागणीचा सकारात्मक विचार करून तशी शिफारस आपण आपल्या समिती अहवालात करावी,'' अशी विनंतीदेखील करण्यात आली आहे.
पुणे शेती भीमाशंकर निती आयोग शिवाजीराव आढळराव मुख्यमंत्री देवेंद्र फडणवीस नरेंद्रसिंह तोमर मंत्रालय आरोग्य पर्यटन


्या बरोबरीने जी.साथियन, सुतीर्थ मुखर्जी आणि मनिका बात्रा टोकियात भारताचं प्रतिनिधित्व करतील. शरथ आणि मनिका मिक्स डबल्स प्रकारातही खेळतील.
कुस्ती
आतापर्यंत चार कुस्तीगीरांनी टोकियाचं तिकीट पक्कं केलं आहे. विनेश फोगट, बजरंग पुनिया, रविकुमार दहिया, दीपक पुनिया हे चौघं टोकियासाठी कसून तयारी करत आहेत.
बॅडमिंटन
मार्च महिन्यापासून ऑलिम्पिक क्वालिफायर्स सुरू झाले आहेत. तूर्तास एकही भारतीय बॅडमिंटन खेळाडूने टोकियावारी पक्की केलेली नाही. पी.व्ही.सिंधू आणि सायना नेहवाल या दोघी पदकासाठी शर्यतीत असतील. किदंबी श्रीकांत, चिराग शेट्टी, सात्विकसैराज रणकीरेड्डी यांच्याकडूनही अपेक्षा आहेत. विविध पात्रता स्पर्धांनंतर 15 जूनला जाहीर होणाऱ्या क्रमवारीनुसार टोकियोला कोण खेळणार हे स्पष्ट होईल.
अश्वशर्यती
दोन दशकांनंतर अश्वशर्यतींमध्ये ऑलिम्पिक स्पर्धेत भारताचं प्रतिनिधित्व असणार आहे. आशियाई क्रीडा स्पर्धेत रौप्यपदक विजेता फवाद मिर्झाने ऑलिम्पिकसाठी पात्र ठरण्याचा मान मिळवला. आशियाई क्रीडा स्पर्धेत याप्रकारात पदकांचा दुष्काळ त्याने संपवला.
कोणते खेळाडू रिंगणात आहेत?
वेटलिफ्टिर मीराबाई चानू ऑलिम्पिकसाठी पात्र होण्यासाठी शर्यतीत आहे. आशियाई वेटलिफ्टिंग स्पर्धेनंतर काही भारतीय खेळाडूंचं ऑलिम्पिक स्पर्धेत खेळण्याचं स्वप्न पूर्ण होऊ शकतं.
तिरंदाजी, रोइंगच्या स्पर्धाही बाकी आहेत. जिम्नॅस्ट दीपा कर्माकर ऑलिम्पिकसाठी पात्र ठरण्याची शक्यता कमी दिसते आहे कारण कोरोनामुळे दोन वर्ल्डकप रद्द करण्यात आले तर मार्च महिन्यात होणारी एक स्पर्धाही रद्द करण्यात आली आहे. जिम्नॅस्टकरता ऑलिम्पिकसाठी पात्र ठरण्याची शेवटची तारीख 29 जून आहे.
भारतीय खेळाडूंचे सामने कधी आहेत? पाहण्यासाठी क्लिक करा..
(बीबीसी न्यूज मराठीचे सर्व अपडेट्स मिळवण्यासाठी आम्हाला YouTube, Facebook, Instagram आणि Twitter वर नक्की फॉलो करा.
बीबीसी न्यूज मराठीच्या सगळ्या बातम्या तुम्ही Jio TV app वर पाहू शकता.
'सोपी गोष्ट' आणि '3 गोष्टी' हे मराठीतले बातम्यांचे पहिले पॉडकास्ट्स तुम्ही Gaana, Spotify, JioSaavn आणि Apple Podcasts इथे ऐकू शकता.)
source: _URL_


नागपूर : ज्या पद्धतीने राज्याच्या विरोधी पक्षातील राजकारणी नेते मंडळी त्यांच्या स्वार्थापोटी धार्मिक गोष्टींचा वापर करून आपल्या पक्षाला राजकीय फायदा होईल व मते वाढतील याकरिता लोकांना भडकवीत आहेत, त्यामध्ये जर आपल्या ओबीसी (OBC) बांधवांनी भाग न घेता जर शांत राहिले, तर आपली ओबीसींची ताकद त्यांना कळेल. त्यामुळे ओबीसींनी भोंगे लावणे अन् काढण्याच्या भानगडीत पडू नये, असे आवाहन ओबीसी नेते डॉ. अशोक जिवतोडे (Dr. Ashok Jivtode) यांनी केले आहे.
ओबीसी समाजाशिवाय कोणतीही योजना किंवा मेळावे यशस्वी होत किंमत काय आहे, हे त्यांना कळेल. त्यामुळे ओबीसींनी ओबीसींनी भोंगे लावणे अन् काढण्याच्या भानगडीत पडू नये, असे नाही. हे त्यांना दाखवून देण्याची हीच खरी वेळ आहे. असे झाले तर आपल्या ओबीसींची जातिनिहाय जनगणना करणे व इतर मागण्या मान्य करण्यासाठी केंद्र सरकारला भाग पाडता येईल. म्हणून शांत रहा, भडकू नका व विशिष्ट राजकीय पक्षाच्या सांगण्यावरून कोणाचे भोंगे लावण्याच्या व काढण्याच्या भानगडीत पडू नका, असे मत ओबीसी नेते डॉ.अशोक जीवतोडे यांनी व्यक्त केले आहे.
राजकीय पक्षांनी नेहमीच ओबीसी युवकांचा वापर केला आहे. गर्दी ओबीसींची, पैसा ओबीसींचा, असे नेहमीच झाले. मात्र ज्यावेळी ओबीसींच्या जनगणनेचा विषय येतो, केंद्रात ओबीसी मंत्रालयाचा विषय येतो, ओबीसींच्या रोजगाराचा विषय येतो, ओबीसींच्या न्याय हक्क, अधिकार व मागण्यांचा विषय येतो, तेव्हा मात्र हे विशिष्ट पक्षातील राजकारणी दुर्लक्ष करतात. त्यामुळे आता ओबीसींनी सावध होणे आवश्यक आहे.
यांच्या राममंदिर, हनुमान चालिसा, बाबरी मशीद, नमाज, प्रार्थना या प्रकरणात नेहमीच ओबीसी युवक पुढे राहिले आहेत. मात्र जेव्हा ओबीसींच्या हक्काचा विषय आला, तेव्हा मात्र धर्माचं राजकारण करणारे स्वार्थी राजकारणी नेहमीच ओबीसींना डावलत आले आहे, म्हणून यावेळी ओबीसी युवकांनी भोंगे लावण्याच्या व काढण्याच्या भानगडीत न पडता अलिप्त राहावे. म्हणजे ओबीसींशिवाय राजकारणी आंदोलन यशस्वी करू शकत नाही, हा संदेश जायला हवा, असे मत डॉ. अशोक जीवतोडे यांनी मांडले आहे.
Read Latest Marathi Political News, Breaking Political News from Maharashtra, India, Pune & Mumbai at Sarkarnama. To Get Live Political Marathi news on Mobile, Download the Sarkarnama Mobile App for Android and IOS.
सरकारनामा आता सर्व सोशल मीडिया प्लॅटफॉर्मवर. ताज्या राजकीय घडामोडींसाठी फेसबुक,ट्विटर, इन्स्टाग्राम, शेअर चॅट आणि टेलिग्रामवर आम्हाला फॉलो करा. तसेच, सरकारनामा यूट्यूब चॅनेलला आजच सबस्क्राइब करा.


text: * तामिळनाडूच्या तिरुनेवेली जिल्ह्यातील तामिळ साहित्यिक वन्नादासन यांना साहित्य अकादमी पुरस्कार २०१६ साठी देण्यात आला.


text:
्यामुळेच हिरानंदानी रुग्णालयात जे काही घडले आणि त्याचा जो काही तपशील बाहेर आला आहे, त्यानंतर सरकारलाही या प्रश्‍नावर काही उपाय हे शोधून काढावेच लागतील.
थोडक्‍यात काय? तर बलात्काऱ्यांना फाशी देऊन, मूळ प्रश्‍न सुटणार नाही; तसेच केवळ डॉक्‍टर मंडळींवर दोषारोप करूनही हा आरोग्यविषयक महत्त्वाचा प्रश्‍न सुटू शकणार नाही. या 'किडनी रॅकेट'मधील एक 'रावत' नावाचा आयुर्वेदिक 'डॉक्‍टर' (?) आजही अनेकदा अटक होऊन, जामीन मिळवून परागंदा आहे. आपल्या देशातील कायदा व्यवस्थेचे हे खरे चित्र आहे.
जनमानसात आरोग्यविषयक जाणिवांबाबत सातत्याने प्रबोधन करून, मधुमेह, उच्चरक्‍तदाब आदींसंबंधात जागृती करणे.
स्वयंऔषधयोजनांचे तोटे जनतेला समजावून सांगणे. वेदनाशामक औषधांच्या सेवनामुळे मूत्रपिंडे निकामी होतात, हे लोकांना समजावून देणे अत्यंत आवश्‍यक आहे.
'अवयवदाना'ची चळवळ पुढे नेणे आणि मृत्यूनंतर अवयवदान करण्यासाठी समाजमन तयार करणे. पाश्‍चिमात्य देशांमध्ये बहुतांश प्रत्यारोपण शस्त्रक्रिया या 'कॅडेव्हर ट्रान्सप्लांट' पद्धतीने म्हणजेच मृतदेहांचे अवयव काढूनच केल्या जातात. वृत्तपत्रे तसेच वृत्तवाहिन्या यासंबंधात चांगले काम करतात.
कोणते अवयव दान करता येऊ शकतात
मूत्रपिंड, फुफ्फुसे, हृदय, डोळे, यकृत, पॅंक्रियॅज, कॉर्निया, छोटे आतडे, त्वचेच्या पेशी, हाडांच्या पेशी, हृदयाच्या झडपा, रक्तवाहिन्या (व्हेन्स)
कागदपत्रांची छाननी डॉक्‍टरांकडे नको!
कागदपत्रांची छाननी हे डॉक्‍टरांचे काम कसे असू शकेल, असा सवाल मूत्रपिंडतज्ज्ञ करत आहेत. कागदपत्रे तपासणे हे डॉक्‍टरांचे मुख्य काम असावे, की शस्त्रक्रियेवर लक्ष केंद्रित करणे अपेक्षित आहे, याचे प्राधान्य सदसद्‌विवेकबुद्धी वापरून घेण्याची वेळ आली असल्याचेही डॉक्‍टरांचे मत आहे.
अवयवांच्या तस्करीत डॉक्‍टरांना आरोपी केले जात आहे. त्याबद्दल पुण्यातील डॉक्‍टरांनी तीव्र नाराजी व्यक्त केली. मूत्रपिंड प्रत्यारोपणापूर्वी रुग्णाची तपासणी करणे, प्रत्यक्ष शस्त्रक्रिया आणि शस्त्रक्रियेनंतर रुग्णाची काळजी घेणे, ही डॉक्‍टरांची जबाबदारी आहे; पण आपल्या देशात शस्त्रक्रियेपेक्षा अवयव प्रत्यारोपणाच्या कागदपत्रांची पूर्तताही डॉक्‍टरांची जबाबदारी मानली जात आहे. अवयव प्रत्यारोपणासाठी अत्यावश्‍यक कागदपत्रांची भली मोठी यादी आरोग्य खात्याने दिली आहे. रुग्णाने दिलेली कागदपत्रे योग्य आहेत की बनावट आहेत, ही शोधण्याची जबाबदारी डॉक्‍टरांवर कशी देता येईल, असा संतप्त सवाल डॉक्‍टरांनी केला आहे.
डॉक्टरांच्या मते...
अवयव प्रत्यारोपणात सहजता आणि सुसूत्रता आणण्यासाठी यापूर्वी विकेंद्रीकरण करण्याचा निर्णय घेतला होता. पण, ही प्रक्रिया पुन्हा बदलण्याची गरज निर्माण झाली आहे. त्यामुळे केंद्रीय पद्धतीने अवयव प्रत्यारोपणाला परवानगी द्यावी.
- डॉ. अभय हुपरीकर, अध्यक्ष, पुणे नेफ्रॉलॉजिस्ट ग्रुप
कागदपत्रांच्या छाननीची जबाबदारी डॉक्‍टरांवर नकोच, त्यासाठी सरकारने स्वतंत्र समिती स्थापन करून कायदेशीर प्रक्रिया निश्‍चित करावी. त्यातून रुग्णाशी संबंधित सर्व कायदेशीर बाबी पूर्ण होतील. त्यानंतर या समितीने अवयव प्रत्यारोपण करण्याबाबतचे पत्र डॉक्‍टरांना द्यावे.
- डॉ. सुरेश पाटणकर, मूत्रपिंडतज्ज्ञ
रुग्णांच्या मते...
मधुमेह असल्याने मूत्रपिंडाचे कार्य थांबले होते. चार ते पाच वर्षे डायलिसिस केले. त्याचा खर्चही मोठा होत होता. मूत्रपिंड प्रत्यारोपण प्रभावी मार्ग असल्याचे डॉक्‍टरांनी सांगितले. त्यातून माझ्या आईने मूत्रपिंड दान केले. आता माझे आयुष्य पूर्ववत झाले आहे. मूत्रपिंड प्रत्यारोपण थांबेल असे कोणतेही पाऊल डॉक्‍टरांनी उचलू नये.
सलग सहा वर्षे डायलिसिस करूनही उपयोग होत नसल्याने अखेर मूत्रपिंड प्रत्यारोपणाचा निर्णय घेतला. त्यासाठी मूत्रपिंड प्रतीक्षा यादीत नोंद केली; पण एक-दोन वर्षे वाट पाहूनही मूत्रपिंड मिळाले नाही. त्यामुळे नातेवाइकांमधील एकाने पुढे येऊन मला मूत्रपिंड दान केले. त्यामुळे माझे प्राण वाचले. अवयव तस्करीच्या समस्येचा परिणाम प्रत्यारोपण शस्त्रक्रियेवर होऊ नये, अशी इच्छा आहे.
- एक रुग्ण
विषय आरोग्य भारत औषध लोक अमरावती श्रीलंका श्रीलंका थिएटर सरकार डॉक्‍टर घटना पुणे प्राण


text:
ी व्हाणो, कढलल्यो बऱ्यो
 नाय देवच्या भाषेक बोंडगीचे वाशे
 नालकार रडता म्हणान त्यालकार रडता
 नावाजललो गुरव देवळात हगलो
 पडलो तरी नाक वर
 पादऱ्याक निमीत पावट्याचा
 पानयात हगलला काय दडान ऱ्हवाचा नाय
 पानवेलीच्या धर्मान शेगलाक पाणी
 पावळेचा पाणी पावळेक जाताला
 पिकला पान घळतलाच
 पोरांच्या मळणेक बी नाय भात
 फूडचा ढोर चाल्ताला तसा पाटला
 बघता वडो मागता भजी
 बघून बघून आंगण्याची वाडी
 बापूस लक्ष देयना आवस जेवक घालीना
 बारशाक वारशी नसाय आणि अवळात बसलो देसाय
 बोच्यात नाय दम आनी माका म्हणा यम
 भेरा म्हणता तेरा आणि माजाच तूनतुना खरा
 भोपळन बाय पसारली नी पाटचे गुण इसारली
 मडकेत कडी पाटी जीव ओढी
 माका नाय माका, घाल कुत्र्याक – मला ना तुला घाल कुत्र्याला
 मिठाक लावा नी माका खावा
 मेल्ल्या म्हशीक पाच शेर दूध
 मोठ्या लोकंची वरात आणि हगाक सुद्धा परात
 मोव थय खोव
 येताळाक नाय बायल, भामकायक नाय घोव
 येरे दिसा नी भररे पोटा
 येवाजलला साधात तर दळीदार कित्याक बाधात
 येळार येळ - शीगम्याक खेळ
 राती राजा आणि सकाळी कपाळार बोजा
 लिना लिना नी भिकार चिन्हा
 वरये दितय तुका गावकार म्हण माका
 वसाड गावात एरंड बळी
 वसावसा खान आणि मसणात जाणा
 वैदाची पॉरा गालगुंडा येऊन मेली – स्वतःच्या ज्ञानाचा स्वतःसाठी उपयोग करता न येणे.
 शेजारणीचा रस्सा आणि पोळयेचा काढून बसा
 शेजारी पाजारी मड्याक आणि पावणे सोयरे वड्याक
 सरकारी काम, तीन म्हयने थांब
 सरड्याची धाव वयपुरती
 सात पाच रंभा नी पाण्याचा नाय थेंबा
 सांदाण कित्या वाकडा, पिड्याची लाकडा – नाचता येईना अंगण वाकडे.
 सुने आधी खावचा, लेकी आधी लेवचा
 हगणाऱ्याक नाय तरी बघणाऱ्याक होई लाज
 हयरातय नाय नी माशातय नाय
 हळकुंडाच्या पदरात शेळकुंड
 हाडाची काडा आणि बोच्याचा तूनतुना
 हात पाय ऱ्हवले, काय करु बायले
 हो गे सुने घरासारखी
मराठी बोलीभाषा